29 октябр 2020, Тошкент вақти: 22:12\nЎзбекистонда электрон жавоб қоғозда ёзилган жавобга тенглаштирилди\nЎзбекистонда тегишли давлат органи фуқарога электрон тарзда юборган жавоб қоғозда ёзилган жавобга тенглаштирилди (“Адолат кўзгуси”, 17 декабрь). Ўзбекистон Олий Мажлиси Сенати жорий йил 3 декабрь куни маъқуллаган ва 9 декабрда мамлакат Президенти имзолаган “Электрон ҳукумат тўғрисида”ги қонунда шундай тартиб кўзда тутилган. Электрон давлат хизматлари давлат органлари веб-cайти ёки Ягона интерактив давлат хизматлари портали орқали кўрсатилади. Қонунга кўра, Ўзбекистон Ахборот технологиялари ва коммуникацияларни ривожлантириш вазирлиги электрон ҳукумат бўйича ваколатли орган саналади. Ушбу қонун талабларини бузган шахсларга жавобгарлик белгиланган.\nҚашқадарёда cуд-тиббий эксперт марҳумнинг яқинларидан 800 минг сўм пора талаб қилди\nҚашқадарё вилояти Қарши тумани суд-тиббий эксперти Нормуҳаммад Аъзамов марҳумнинг ўғлидан 800 минг сўм пора талаб қилди (“Даракчи”, 17 декабрь). Республика шошилинч тез тиббий ёрдам Қашқадарё филиалига оғир аҳволда олиб келинган фуқаро Ўрол Чориев шифохонада вафот этган. Ички ишлар идораси қарори билан жасадни суд-тиббиёт экспертизасидан ўтказиш белгиланган. “Эксперт Нормуҳаммад Аъзамов бевақт оламдан ўтган Ўрол Чориевлар оиласининг мусибатига ҳамдардлик билдириш ўрнига оғзига сиққанича пул талаб қилади. Беандиша, очкўз, нафс балосига йўлиққан экспертнинг тамагирлиги Чориевлар оиласининг иззат-нафсига тегади. Шундан сўнг улар ҳуқуқ идораларига мурожаат қилишга мажбур бўлишади” деб ёзади газета. Маълум бўлишича, 1991 йилдан бери суд-тиббиёт экспертизаси тизимида ишлаб келган Н.Аъзамов 5 йилга озодликдан маҳрум этилган.\n“Ипотекабанк” масъул ходими фирибгарлик қилди\n“Ипотекабанк” Андижон вилояти филиали етакчи мутахассиси У.Парпиев фириб йўли билан катта миқдордаги пулни ўзлаштирди (“Ҳуқуқ оламида”, 17 декабрь). Андижон шаҳар прокуратураси вакили Шоҳида Нуровага кўра, У.Парпиев фуқаро М.Усмоновга кредит сифатида ажратилган 19 миллион сўм маблағни уни алдаб, “Бўстон сапфири” фирмаси ҳисобига ўтказган. Фирма эгалари берган 15 миллион сўм нақд пулни эса ўз манфаати йўлида сарфлаб юборган. “Ипотекабанк” масъул ходимига Жиноят кодексининг 168-моддаси (фирибгарлик) бўйича жиноий иш очилган.\nХориждан юборилган почта жўнатмаларидан психотроп моддалар топилди\nТошкент шаҳар божхона бошқармаси ходимлари хориждан Ўзбекистонга юборилган почта жўнатмаларидан тақиқланган психотроп моддалар топилганини маълум қилди (“Ҳуррият”, 16 декабрь). Масалан, Россиядан юборилган почта жўнатмасидан 500 дона “Феназепам”, Исроилдан жўнатилган буюмлар орасидан “Рокасет” таблеткалари топилган. Қайд этилишича, ушбу ҳолатлар бўйича божхона суриштирувлари олиб борилмоқда. Вазирлар Маҳкамасининг 2015 йил 12 ноябрдаги қарори билан Ўзбекистон чегарасидан олиб ўтилиши тақиқланган психотроп ва наркотик воситалар рўйхати тасдиқланган.\nНаманганда “тез ёрдам” вақтида келмагани сабабли бемор вафот этган\nНаманган шаҳрида юраги хуруж қилган бемор олдига “тез ёрдам” машинаси вақтида келмагани оқибатида у вафот этган (“Диёнат”, 17 декабрь). “Тез ёрдам” чақирилганидан 45 дақиқа ўтса-да, етиб келмаган. “Тез ёрдам” вакиллари кечикиш сабаби сифатида йўл тирбандлиги, ҳеч ким уларга йўл беришни истамагани кўрсатган. “Бу фикрлардан сўнг табиий савол туғилади: йўллардаги автомашиналар тирбандлигига барҳам бериш мумкинми? Бунинг учун нима қилиш керак? Балки кўчаларни тўлдириб ётган киракаш “Дамас”лару хусусий таксилар қатновини чеклаш керакдир? Эҳтимол, автобуслар қатновини барқарорлаштириш лозимдир?.. Йўлларни янада кенгайтириш муаммонинг энг самарали ечимими?” деб ёзади газета.\n“Ўзбекистон ҳаво йўллари” Жануби-шарқий Осиё ва БААга арзонлаштирилган чипта сотади\n“Ўзбекистон ҳаво йўллари” авиакомпанияси 2016 йил 10 январдан 29 февралга қадар арзонлаштирилган чипталар сотувини амалга оширади. Компания матбуот хизмати маҳаллий матбуот нашрларига маълум қилишича, чегирмалар Жануби-шарқий Осиё ва Бирлашган Араб Амирликлари қатновларига татбиқ этилади. Бунга кўра, Тошкентдан Куала-Лумпурга бориб келиш 735, Бангкокка бориб келиш 770, Сингапурга бориб келиш 813, Шаржа ва Дубайга бориб келиш эса 741 ҳамда 786 евро этиб белгиланган.\nBeeline ва UMS: Янги йил кечаси мобил алоқада муаммо бўлмайди\nҲар йили Янги йил кечасида табриклар кўпайгани сабабли мобил алоқанинг ёмонлашуви кузатилади. Ўзбекистондаги етакчи мобил алоқа компаниялари, хусусан, “Beeline”, “UMS” ва “Узмобайл” вакиллари “Даракчи” нашрига бу йил байрам кечасида уяли алоқа хизматида муаммо бўлмаслигига ваъда берган. “31 декабрда барча ҳудудларда тармоғимиз сиғимини кенгайтирамиз. Техник ва IT дирекциямизнинг асосий қисми бу муддат давомида алоқа тизими яхши ишлаши, техник носозликлар бўлмаслиги учун навбатчиликда туради” деган “Beeline” cавдо белгиси остида хизмат кўрсатувчи “Unitel” компанияси жамоатчилик билан алоқалар хизмати раҳбари Ораз Абдураззоқов.


Президент Тўрақўрғондаги энг замонавий саноат корхонасида бўлди\nПрезидент Шавкат Мирзиёев Тўрақўрғон туманидаги “FT Textile group” қўшма корхонаси фаолияти билан танишди.\n“Шаҳанд” қишлоқ фуқаролар йиғинидаги корхона биноси бир пайтлар қаровсиз ҳолда эди. Давлатимиз раҳбарининг ҳар бир ҳудуддаги мавжуд имкониятларни ишга солиб, аҳолини иш билан таъминлашга қаратилган сиёсати натижасида ушбу иншоот маҳаллий тадбиркорга берилганди. Тез орада бино таъмирланиб, Германиядан замонавий ип йигирув машиналари келтириб ўрнатилди. Бошқа ускуналар Бельгия, Швейцария, Ҳиндистон ва Туркиядан олиб келинди. Шу тариқа ўтган йили корхонанинг биринчи босқичи ишга туширилди. Ён-атрофдаги Боғишамол, Дукат, Темирқишлоқ, Олчин, Ахси каби маҳаллаларда яшовчи 300 киши доимий иш билан таъминланди.\n– Мамлакатимизда ўз ишига инновацион ёндашадиган тадбиркорларнинг янги авлоди пайдо бўлмоқда, – деди Шавкат Мирзиёев. – Уларнинг сафини кенгайтириш, доимо қўллаб-қувватлаш лозим.\nДавлатимиз раҳбари қўшма корхона ишчилари билан мулоқот қилди.\nШу ерда Ўзбекистоннинг хорижий мамлакатлардаги элчихоналари билан ҳамкорликда Наманган вилоятида амалга ошириладиган инвестициявий лойиҳалар тақдимоти ҳам ўтказилди. Уларга мувофиқ, 43 та истиқболли лойиҳани амалга ошириш кўзда тутилган. Бундан ташқари, “Ўзавтосаноат” АЖ томонидан автомобиллар ёритиш чироқлари, “Норин мото байк” корхонасида мопед, скутер, мотоцикл ва мотороллерлар, Поп туманидаги “Uz youcheng group” қўшма корхонасида тикувчилик дастгоҳлари ишлаб чиқариш каби кўплаб лойиҳалар ҳақида маълумот берилди.\nПрезидентимиз ушбу лойиҳаларни сифатли амалга ошириш юзасидан топшириқлар берди.


Россия Туркий давлатлар ташкилотига қўшиладими? | Qalampir.uz\nРоссия Туркий давлатлар ташкилотига қўшиладими?\nОлам\t02 Декабрь 2021 17:46 7891\nКўплаб туркий халқлар яшаб, истиқомат қилиб келаётган Россия Туркий давлатлар ташкилотига аъзо бўлиши мумкинми? Шу кунларда халқаро ҳамжамият ва ОАВда кўтарилаётган ушбу долзарб саволга Туркий давлатлар ташкилоти Бош котиби Бағдод Амриев Қозоғистоннинг “Exclusive” нашри мухбири билан суҳбатда жавоб берди.\n“Дунёда туркий халқлар истиқомат қиладиган давлатлар жуда кўп: Россия, Хитой, Эрон, Афғонистон, Европа ва АҚШ. Табиийки, биз биродарларимиз тақдирига бефарқ эмасмиз. Бироқ давлатлараро бирлашма сифатида биз фақат давлатлар ва марказий ҳукуматлар билан ишлай оламиз ва ички ишларга аралашишда айбланмаслик учун туркийзабон жамоалар билан бевосита ҳамкорлик қила олмаймиз.\nТуркий озчиликлар билан алоқаларни ўрнатиш ва ривожлантириш, туркий халқларнинг маданий меросини, илм-фан, таълим ва тарихини тарғиб қилиш ва оммалаштириш бўйича фаолият олиб бораётган ТУРКСОЙ ва Туркий Академия каби ташкилотларимиз мавжуд.\nРоссияга келсак, амалдаги Кузатувчилар тўғрисидаги Низом унга ҳам тегишли. Шу билан бирга, биз Россия билан ҳам, бошқа дўст давлатлар билан ҳам шериклик учун очиқмиз.\nБундай савол туғилганда, мен доимо Ташкилотимизга аъзо давлатлар Россия учун энг дўстона ва яқин давлатлар эканлигини эслатиб тураман. Дунёда Россияга Озарбайжон, Қозоғистон, Қирғизистон, Туркманистон ва Ўзбекистон, ҳатто Туркиядан яқин ва дўст давлат бўлмаса керак. Бундан ташқари, Россия билан муносабатларимизнинг барча эҳтиёжлари аллақачон мавжуд бўлган жуда кўп икки томонлама шартномалар билан мустаҳкамланган”, дейди Амриев.\nМавжуд тартибга кўра, Туркий давлатлар ташкилотида кузатувчи бўлиш истагини билдирган давлатларда конституциявий ва миллий даражада туркий тиллардан бири бутун ҳудудида давлат ёки расмий тил бўлиши керак. Шунингдек, кузатувчи давлатлар сони аъзо давлатларникидан ошиб кетмаслиги ҳам белгиланган.\nАмриевга кўра, бугунги кунда Осиё, Европа ва ҳатто, Лотин Америкасидан 15 та мамлакат ташкилотда кузатувчи мақомини олиш учун мурожаат қилган.\nМаълумот ўрнида, Туркий давлатлар ҳамкорлик кенгашига 2009 йилда Нахичеван битими билан Қозоғистон, Озарбайжон, Туркия ва Қирғизистон бошчилигида асос солинди. Ўзбекистон орадан 10 йил ўтиб, 2019 йилнинг сентябрь ойида Кенгаш аъзолигига кирди. 2021 йилнинг ноябрь ойида Туркиянинг Истанбул шаҳрида бўлиб ўтган саммитда Кенгаш номи Туркий давлатлар ташкилотига ўзгартирилди ва Туркманистон кузатувчи давлат мақомини олди. Айни вақтда ташкилот байроғи Европада ҳам ҳилпирамоқда. Венгрия аллақачон ушбу ташкилотда кузатувчи мақомига эга.\n15 Май 16:43 47448\n16 Май 22:21 24877\n16 Май 21:06 23405\n15 Май 18:10 23030\n16 Май 22:10 22737


Ўзбекистон: 2020 йил хулосалари ва келгуси йил прогнози экспертлар нигоҳида - UzAnalytics\nСурат манбаси: freepik.com\n2020 йил якунланиб, бир неча кундан сўнг Янги йил кириб келади. Ортда қолаётган саналар бутун жаҳонда бўлганидек, мамлакатимизда ҳам пандемия ва унга қарши кураш эгидаси остида ўтди. Шундай бўлса-да, ҳаёт тўхтаб қолгани йўқ, мавжуд шарт-шароитга мослашган ҳолда давом этмоқда. Жамият ҳаётида босиб ўтилган ҳар бир давр муайян таассуротлар билан хотирага, аниқроғи, тарихга муҳрланиши тайин. Шуниси аниқки, хотиралар, таассуротлар ва хулосалар қандай бўлишидан қатъи назар, Янги йилни умид, ният ва мақсадлар билан кутиб олиш эзгу анъанага айланган.\nUzAnalytics сайти мухбири 2020 йили Ўзбекистон ижтимоий-сиёсий ҳаётида кузатилган муҳим ўзгаришлар, тенденциялар ҳамда ички ва ташқи сиёсатнинг асосий йўналишлари бўйича 2021 йил борасидаги прогнозлар ҳақида сиёсатшунос экспертлар билан суҳбатлашди.\nЎзбекистон ижтимоий-сиёсий ҳаётида якунланаётган йил нималар билан ёдда қоларли бўлди, улардан қандай сабоқ олиш мумкин?\nАндрей Казанцев – сиёсатшунослик фанлари доктори, Москва давлат халқаро муносабатлар институти (МГИМО) ва Миллий тадқиқот университети “Олий иқтисодиёт мактаби” (НИУ ВШЭ) профессори:\n– Якунланаётган йилда Ўзбекистоннинг сиёсий ҳаётида рўй берган ва аввал бошланиб, шу йил давом этган сиёсий жараёнларга келсак, мен уларни сиёсий воқеалар сифатида тавсифлаб, бир нечта муҳим жиҳати ҳақида тўхталган бўлардим.\nЎтган йилнинг асосий глобал воқеаси, шубҳасиз, коронавирус инқирози бўлди. Бундан жаҳон мамлакатлари қаторида Ўзбекистон ҳам зиён кўрди.\nМарказий Осиёнинг бир қатор давлатларида, аввало, қўшни Туркманистон ва Тожикистонда муайян муаммолар мавжуд эди. Тожикистон инқирозга кечикиш билан чоралар кўрган бўлса, Туркманистонда бу вазиятга нисбатан сукут сақлаш стратегияси қўлланди. Тахминларга кўра, ҳукуматдагиларнинг гоҳ у, гоҳ бу йўналишдаги тушунарсиз қарорлари инқирознинг кескинлашувига олиб келмоқда. Ўз навбатида, буларнинг бари аҳоли орасида ваҳима ҳиссини янада кучайтиради. Тожикистон ҳукумати ҳам дастлаб мамлакатда коронавирус йўқ, дея иддао қилган эди, аммо кейинроқ улар коронавирус эпидемияси мавжудлигини тан олишди ва вирусга қарши курашни бошлашди.\nЎзбекистонда ҳаммаси ўз вақтида бажарилди: Тожикистон ёки Туркманистондагидан фарқли ўлароқ, барча зарур чоралар кўрилди.\nЯна бир жиҳат борки, коронавирус инқирози Ўзбекистонга қараганда анча ривожланган, жон бошига ЯИМ анча юқори бўлган мамлакатлар учун ҳам катта синов бўлди. Мисол учун, собиқ Иттифоқ ҳудудини оладиган бўлсак, Россия ва Қозоғистон аҳоли жон бошига ЯИМ бўйича энг юқори ўринларни эгаллайди. Аниқроғи, биринчи ўринда Россия, иккинчи ўринда Қозоғистон туради. Шу маънода аҳоли жон бошига ЯИМ даражаси анча паст ва табиийки, аҳоли жон бошига тиббиёт соҳаси учун пул сарфлаш имкониятлари кам бўлган Ўзбекистонда вазият, албатта, мураккаблашди. Аммо шунга қарамай, ҳукумат барча зарур тадбирларни амалга оширди. Бу – биринчи воқеа.\nБошқа томондан олиб қараганда, коронавирус эпидемияси ички эмас, балки глобал миқёсдаги халқаро ҳодисадир. У глобал миқёсдаги инқирозни, хусусан, глобал иқтисодий инқирозни келтириб чиқарди.\nШу нуқтаи назардан, Ўзбекистондаги вазият ўзига хос бўлиб чиқди, чунки бу ерда коронавирус инқирози аввалги йиллари бошланган яна бир жараён билан “кесишди”. Ушбу жараён – Президент Шавкат Мирзиёев бошлаган иқтисодий ислоҳотларнинг изчил давом этишидир. Менимча, Ўзбекистонда юз бераётган ўзгаришлар ташқаридан яхшироқ кўринади ва республика аҳолиси ушбу ислоҳотлар натижаларига етарлича баҳо бера олмаслиги мумкин. Аммо, макростатистикага эътибор қаратсак, бу ислоҳотлар сезиларли иқтисодий ўсишга олиб келаётгани яққол кўзга ташланади. Энг муҳими, Ислом Каримов қурмоқчи бўлган импорт ўрнини босувчи иқтисодиёт экспортга йўналтирилган иқтисодиётга қараб ўзгармоқда.\nРостини айтганда, Каримов даврида Ўзбекистондаги иқтисодий ўсиш аҳоли турмуш даражасининг яхшиланишига, мамлакатга хорижий инвестициялар ва валюта кириб келишига, шунингдек, одамларда пул кўпайишига ёрдам бермади. Бошқача қилиб айтганда, бу қандайдир фақат ўсиш учун ўсиш эди, у аҳоли сони кўпайиши билан боғлиқ демографик ўзгаришлар билан бирга юз берди ва ўз навбатида, аҳоли сони кўпайиши иқтисодий ўсишга туртки бериб турди. Аммо, айни дамда иқтисодий ўсишнинг расман эълон қилинган юқори суръатлари билан ҳам даромадларни тобора кўпайиб бораётган аҳоли ўртасида тақсимлашга тўғри келди.\nПрезидент Шавкат Мирзиёев татбиқ этаётган иқтисодий ўсиш модели ривожланиш характерининг ўзгаришига омил бўлмоқда. Ўзбекистонда пул, хорижий инвестициялар оқими туфайли валюта пайдо бўлди. Умуман олганда, ушбу модель бошқа постсовет давлатлари, масалан, қўшни Қозоғистонда аллақачон синаб кўрилган. Қозоғистон ушбу моделни ўнлаб йиллар давомида татбиқ этиб келмоқда ва у анчагина муваффақиятли дейиш мумкин. Айни пайтда Ўзбекистон бошқа собиқ иттифоқ мамлакатларига қараганда жуда катта устунликка эга: бу мамлакатда Қозоғистон, Россия, Озарбайжон ва Туркманистондан фарқли ўлароқ, хом ашё эмас, балки улкан инсон ресурслари мавжуд. Бошқача айтганда, Ўзбекистон меҳнатсевар ва кўп миллионли ишчи кучига эга.\nЎзбекистондаги ислоҳотлар аниқ бир одам мисолида ҳали кўзга яққол кўринмаса-да, яхшигина макроиқтисодий натижаларни намоён этмоқда. Демак, Ўзбекистон Жануби-Шарқий Осиё “йўлбарс”ларидан бирига айланиб, иқтисодиётини Жануби-Шарқий Осиё “йўлбарс”лари, кейин эса Хитойнинг ривожланиб кетган йўналишида тараққий эттириш истиқболига эга. Ушбу ўсиш модели саноатни ривожлантиришга асосланган.\nИслом Каримов ушбу моделни рўёбга чиқара олмади. Чунки, у саноатни импорт ўрнини босиш билан бирга ривожлантириш тарафдори бўлди. Ваҳоланки, бу имконсиздир. Мазкур мавзуда жуда кўп қизиқарли асарлар ҳам мавжуд. Масалан, Россияда ушбу мавзудаги энг машҳур асар Гайдарнинг “Иқтисодий ўсишнинг парадокслари” китобидир. Унда жаҳоннинг кўплаб мамлакатлари, хусусан, Лотин Америкасида ушбу моделнинг инқирозга юз тутиши сабаблари тасвирлаб берилган.\nШавкат Мирзиёев ташаббуси билан экспортга йўналтирилаётган модел реалликка анча яқин ва Жануби-Шарқий Осиёнинг кўплаб мамлакатларида бўлгани каби ижобий натижаларга олиб келиши мумкин. Бу, менинг фикримча, иккинчи муҳим воқеа.\nУчинчи воқеа – давом этаётган афғон инқирози ва қўшни Афғонистонда мавҳумлик кучайишидир. Бу бутун Марказий Осиё минтақасига салбий таъсир кўрсатиши, шубҳасиз. Чунки Афғонистонда нима бўлиши, америкаликлар у ердан қўшинларини олиб чиқадими-йўқми, ҳали номаълум.\nТрамп маъмурияти Толибон билан музокаралар олиб бориш ва қўшинларни олиб чиқиб кетиш борасида аниқ тўхтамга келган эди. АҚШнинг янги маъмурияти қайси йўлни танлаши ва Афғонистонда энди нима бўлиши ҳамон ноаниқлигича қолмоқда. Бу минтақа мамлакатлари учун янги таҳдидларни келтириб чиқариши мумкин. Ва бу унчалик яхши эмас. Чунки Каримов даврида рўй берган Ўзбекистондаги иқтисодий ислоҳотларни қисқартириш ташқаридан келаётган хавфсизликка таҳдидларнинг ортиши билан боғлиқ бўлиб, Шавкат Мирзиёев буни жуда яхши тушунарди. Унинг биринчи қилган иши ҳам қўшнилар ва барча йирик давлатлар билан муносабатларни яхшилаш бўлди. Шу боис, Ўзбекистон Афғонистондан Америка қўшинлари олиб чиқилган тақдирда ҳам албатта, қандайдир шаклда Афғонистон билан минтақавий ҳамкорликни йўлга қўйишга ҳаракат қилмоқда – бу мен муҳим деб атамоқчи бўлган учинчи воқеа.\nЯна бир, Россия учун ҳам муҳим саналган тўртинчи воқеани эсга олиш мумкин. Бу Россия билан ўзаро савдо-сотиқ ва сиёсий алоқаларнинг ривожи бўлиб, хусусан, Ўзбекистон Евроосиё иқтисодий иттифоқида кузатувчига айланганлигида ҳам намоён бўлади. Бунга қадар ҳам савдо айланмаси бир неча йилдан бери ўсиб бораётганди.\nЯна бир муҳим ҳодисага тўхталсак. Буни мен ҳам Ўзбекистон учун, ҳам Россия учун муҳим деган бўлардим. Пандемия инқирози Россиядаги муҳожирлар ҳолати кескин ўзгаришига олиб келди. Маълумки, Ўзбекистон Россияга энг кўп меҳнат муҳожирини юборадиган Марказий Осиё мамлакати ҳисобланади. Россияда 2020 йили меҳнат муҳожирлари сони икки баравар камайди. Бундан ташқари, буларнинг бари катта муаммолар билан бирга юз берди. Чунки, аэропортлар мамлакатдан чиқиб кета олмаётган одамлар билан тўла эди. Ўзбекистон ҳукумати ўз фуқароларига ёрдам беришга ҳаракат қилди. Шу ўринда бир ҳолатга эътибор бериш керакки, Марказий Осиёнинг баъзи давлатлари мигрант фуқароларини деярли ташлаб қўйди. Аммо Тошкент бундай йўл тутмади. Россияда қолган муҳожирларнинг фақат олтидан бир қисмигина Россия қонунчилигида кўзда тутилган ҳуқуқий мақомга эга эканлиги ҳам муҳим аҳамиятга эга. Бу шуни англатадики, қолган мигрантлар Россия миграция қонунчилигидаги чалкашликлар қурбонига айланди.\nТошкент ҳар доим миграцияни ўз кучи билан тартибга солишга ҳаракат қилган. Марказий Осиёнинг бошқа мамлакатлари барини ўз оқимига, Россия ҳукуматининг измига ташлаб қўйган. Умуман олганда, бу жиддий муаммо – замирида инсон тақдири ётибди.\nБекзод Зокиров – сиёсатшунос, Токио университетининг докторанти (Япония):\n– Фикримча, 2020 йил Ўзбекистон ижтимоий-сиёсий ҳаётида муҳим воқеалар ва ўзгаришларга бой бўлди. Давлатнинг коррупцияга қарши сиёсатини амалга оширувчи агентлик ташкил этилгани, пахта саноатида мажбурий давлат харидлари бекор қилингани ҳамда мазкур саноатда бир неча йилдан буён ҳукм сураётган мажбурий меҳнатдан батамом воз кечилгани – буларнинг бари 2016 йилда бошланган ижобий ўзгаришлар ишонарли эканини кўрсатувчи тарихий ҳодисалардир. Аммо, давлат монополияларини ҳимояловчи протектционизм сиёсатининг кучайиши, хусусий мулк дахлсизлигини таъминлашда ислоҳотлар сустлиги ҳамда давлат структураларини ичидан кемираётган коррупция муаммоси ҳалигача тизгинга солинмаётгани, афсуски, халқда ислоҳотларга ишончсизлик кайфиятини кундан-кунга кучайтирмоқда.\nШунингдек, 2020 йил мамлакат сиёсий тақдирини ўзгартириб юборган яна икки муҳим воқеа – бутун жаҳонни қуршаган пандемия ҳамда Ўзбекистоннинг Евроосиё иқтисодий иттифоқи – ЕОИИга кузатувчи сифатида қабул қилиниши билан тарихга муҳрланди.\nЯкунланаётган йилда Ўзбекистон деярли барча сиёсий-иқтисодий энергиясини пандемия оқибатлари билан курашишга сарфлади. Пандемия мамлакат тарихида кўпчиликнинг ёстиғини қуритган ҳодиса сифатида қолса-да, у бизга келажагимиз учун муҳим хулосаларни берди, деб ўйлайман. Аввало, бу даврда ижтимоий ёрдамга муҳтожлик даражаси ортиши, давлат ўз олдида турган муаммоларни якка ҳолда эмас, балки фуқаролик жамияти билан бирга ҳал этиши зарурлигини кўрсатди. Халқимизнинг ушбу мушкул вазиятда хайрия ташаббуслари билан майдонга чиқиши Ўзбекистонда фуқаролик позицияси, дахлдорлик ҳисси бошқа жабҳаларда ҳам яққол намоён бўла олиши мумкинлигини кўрсатди. Шунингдек, пандемия Ўзбекистон иқтисодиётидаги энг заиф нуқта, яъни табиий ресурслар экспортига қарамлик муаммосини очиқ кўрсатди. Ва бу ишлаб чиқаришнинг бошқа соҳаларини диверсификация қиладиган хусусий сектор биз учун қанчалик зарурлигини яна бир бор исбот этди.\n– Ҳақиқатан ҳам, ўтиб бораётган йил нимаси билан хотирамизга муҳрланди? Бу хусусда сўз борганида, энг аввало, коронавирус пандемияси билан боғлиқ глобал кризис тилга олиниши табиий. Унинг салбий оқибатлари ҳаётимизнинг деярли барча жабҳаларига таъсир кўрсатди. Чунки, ҳар қандай соҳага коронавирус тарқалишининг олдини олиш ва вирус билан боғлиқ хавф-хатарни камайтиришга қаратилган қатъий чеклов чоралари бевосита дахлдордир.\nЎзбекистонни ҳам бу офат четлаб ўтмади, ички сиёсат ва давлатлараро алоқалар коронавирус билан боғлиқ вазиятга деярли тобе бўлди. Шунинг учун бу ерда ҳам иқтисодий ўсиш суръатларида муайян ўзгаришлар юз берганини кўрамиз. Бутун жаҳон бўйлаб кузатилгани каби ҳудудий иқтисодиётда рецессия кузатилди. Умуман олганда, мамлакат сиёсий ҳаётида коронавирус туфайли бирор жиддий сиёсий ҳодиса содир бўлгани йўқ. Шу билан бирга, 2020 йилда қандайдир сиёсий катаклизм ҳам юз бермади, чунки ўта аҳамиятли ўзгаришлар кузатилмади.\nЎзбекистон сиёсий жиҳатдан йилни қандай ўтказгани ҳақида сўз юритадиган бўлсак, табиийки, ҳамма нарса пандемия билан боғлиқ. Умуман олганда, республика ҳукумати пандемияга қарши курашга юқори даражада куч сарфлади ва бундай танг эпидемик вазиятни тўлиқ назоратга олиши мумкинлигини намойиш эта олди. Бу борадаги саъй-ҳаракатлар жаҳоннинг бошқа давлатлари билан таққослаганда анча самарадор эканлиги яққол сезилади. Таъкидлаш жоизки, Ўзбекистон шунчаки пандемияга қарши курашибгина қолмасдан, балки ундан янги тиббий марказлар бунёд этиш йўли билан ўз соғлиқни сақлаш тизимини модернизациялаш бўйича имкониятларини оширишда ҳам фойдаланаётганлигини кўриш мумкин. Буларнинг бари мамлакат соғлиқни сақлаш тизими самарадорлигини ошириш, келажакда уни янада ривожлантириш учун замин яратади.\nПандемия муносабати билан Ўзбекистоннинг қўшни мамлакатларга кўрсатган ёрдами ҳам унинг минтақадаги етакчи давлатлардан бири ролига масъулият билан ёндашаётганини кўрсатди. Демак, хулоса қилиш мумкинки, мамлакат мураккаб вазиятда қўшниларига ёрдам беришга тайёр ва молиявий жиҳатдан бунга қодир.\nБаҳром Исмоилов – эксперт, ҳуқуқшунос:\n2020 йил воқеалари, шу жумладан Ўзбекистон учун ҳам катта сабоқ бўлди, аммо мен энг муҳим учта жиҳатни кўрсатган бўлардим:\n1. Шошилинч ва ижтимоий хизматлар муҳим аҳамиятга эга. Тез тиббий ёрдам ва мобил касалхоналар, жамоат хавфсизлиги ва санитария-эпидемиология марказлари каби давлат муассасалари устувор равишда молиялаштирилиши ва фавқулодда вазиятларда тезкорлик билан сафарбар этиладиган ишончли давлат хизматларига айланиши керак. Ўзбекистон вилоятлари кесимида фавқулодда вазиятлар ва офатлар даврида фаолият юритадиган, алоҳида ваколат ва ҳуқуқларга эга штаблар корпуси тузилиши лозим.\n2. Ижтимоий институтлар муҳим аҳамиятга эга. Инқирозли вазиятларни бартараф этишда жамоат ташкилотлари ва фуқароларнинг ихтиёрий бирлашмалари катта роль ўйнади. Давлат ижтимоий йўналтирилган янги ННТларнинг пайдо бўлиши учун имконият яратиш орқали учинчи сектор ривожини рағбатлантириши керак.\n3. Жамғармалар муҳим. Пандемия уй хўжаликларида ҳам, республика бюджетида ҳам жамғармаларга эга бўлиш нақадар муҳимлигини кўрсатди. Оммавий карантин шароитида одамлар, бир томондан мунтазам даромадини йўқотиш ёки кескин камайиши, бошқа томондан эса молиявий захираларнинг тез тугаб қолиши муаммосига дуч келишди. Давлат олдида эса солиқ тушумларининг қисқариши ва кутилмаган харажатларнинг кескин ўсиши масаласи пайдо бўлди. Энди республика келгуси йиллар бюджетида бундай кутилмаган харажатларни назарда тутиши ва ижтимоий аҳамиятга эга тармоқларни рағбатлантириши, аҳоли эса ўз навбатида анъанавий истеъмол маданиятини қайта кўриб чиқиши зарур.\nЯнги 2021 йилда мамлакат ички ва ташқи сиёсатининг асосий йўналишлари бўйича сизнинг тахминларингиз қандай?\n– Келгуси йилга келсак, биринчидан, кўп нарса коронавирус инқирозидан чиқиш билан боғлиқ. Инсоният ундан қутулиб кета оладими, 2021 йил инқироздан чиқиш йили бўладими ёки эҳтимол 2022 йил инқироздан буткул қутулиш йили бўлар? Бу ҳали номаълум.\nИккинчидан, Афғонистондаги воқеалар қандай ривожланиши жуда катта аҳамиятга эга. Байден маъмурияти олиб борадиган сиёсат натижасида Кобулдаги ҳозирги ҳукуматнинг тақдири нима бўлади, умуман, Байден маъмурияти афғон сиёсатини қандай шакллантиради?\nУчинчи муҳим нуқта, менинг фикримча, ушбу учбурчакдаги муносабатлар қандай ривожланади: ҳозирда Марказий Осиёга жуда катта таъсир кўрсатаётган Россия, АҚШ, Хитой ўртасидаги ҳолат. Москва ва Пекин ўртасидаги муносабатлар қандай ривожланади, уларнинг муносабатлари қай даражада иттифоқ тусини олади? Нега бу муҳим? Чунки, албатта, Москва ва Пекин ўртасидаги иттифоқ Марказий Осиё учун жуда жиддий таъсир кўрсатиши мумкин. Шунингдек, бир томондан Россия ва Хитой, иккинчи томондан АҚШ ўртасидаги янги совуқ уруш қай даражага етиши ҳам муҳим. Чунки бу янги совуқ уруш постсовет давлатларининг кўпвекторли ташқи сиёсатида жиддий муаммолар туғдирмоқда. Яъни, улар ҳам ушбу вазиятда қандайдир тарзда ҳаракат қилишлари керак. Хусусан, Шавкат Мирзиёевнинг иқтисодий сиёсати учун ҳам бу қийинчиликларни вужудга келтиради. Зотан, иқтисодиётни янада либераллаштириш, шу жумладан Ғарб билан алоқаларни йўлга қўйишни тақозо қилади.\nРоссия Ўзбекистоннинг ЕОИИга қўшилишидан ва Россия билан ҳам ўзаро иқтисодий, ҳам стратегик ҳамкорлиги кучайишидан манфаатдор.\nЎзбекистондаги ички воқеаларга келсак, бу шубҳасиз ислоҳотларнинг кейинги суръати. Ислоҳотлар қаергача етиб боради? Улар қанчалик кенг қулоч ёяди? Нафақат ижтимоий-иқтисодий соҳани, балки ҳаётнинг бошқа соҳалари – маданият, сиёсат ва бошқа йўналишларни қамраб олади? Бу ерда Шавкат Мирзиёев президентлиги даврида сўнгги бир неча йил ичида юз берган жиддий ўзгаришларни қайд этиш ўринлидир. Бу жараёнларнинг барчаси Ўзбекистоннинг сиёсий тизимини қандай кўринишга олиб келади деган саволларни ҳам юзага келтиради. У қанчалик ривожланади ва ўзгаради? Ўзбекистон сиёсий жиҳатдан қандай тамойилга эга бўлади? Бу қийин савол ва келгуси йилда унга жавоб топилмаслиги аниқ. Аммо Ўзбекистон Ислом Каримов даврида мавжуд моделдан аллақачон узоқлаша бошлади ва мамлакатнинг иқтисодий ўсишига ёрдам берадиган янги моделни изламоқда.\n– 2021 йил Ўзбекистон раҳбариятидан якунланаётган йилга нисбатан кўпроқ ғайрат-шижоат талаб қилиши мумкин. Бунинг сабаби, албатта, пандемия натижасида юзага келган глобал иқтисодий инқироз ва ижтимоий муаммолардир. Тўғри, COVID-19га қарши вакцина кенг тарқала бошлаши вазият яхшиланишига умид бермоқда. Аммо вакцина бизгача етиб келиши ва иқтисодиёт яна ўз ўрнига тушиб кетгунига қадар бироз вақт ўтиши муқаррар. Хўш, 2021 йилда мамлакат ички сиёсатида қандай ўзгаришларни кутиш мумкин? Биринчи масала шуки, пандемия Ўзбекистоннинг ташқи дунё билан интеграциялашувини янада тезлаштириши эҳтимоли бор. Буни икки жиҳатдан таҳлил қилсак бўлади: иқтисодий оғир аҳволга келиб қолган давлат компаниялари оёққа туриши учун зарур инвестиция ва бўшаб бораётган давлат бюджетини тўлдиришга хизмат қилувчи янги бозорлар кашф қилишга бўлган эҳтиёжнинг ортиши. Иккинчи масала эса пандемия пайтида ва ундан аввал олинган давлат қарзларини қайтариш муаммосидир. Бу бир тарафдан бюджетнинг турли янги тўловлар ҳисобига ошиши эҳтимолини билдирса, иккинчи тарафдан, ижтимоий соҳаларга йўналтирилган давлат харажатлари қисқариши билан боғлиқ тахминларни юзага келтиради.\nШунингдек, пандемия асоратларини ташқи сиёсат ҳам кўрсатиши мумкин. Хитой Ўзбекистон учун энди ҳар томонлама доминант ҳамкорга айланиши эҳтимоли катта. Буни қуйидаги сабаб билан изоҳлаш мумкин: Хитойнинг давлат сарфлари ошиши ҳамда Россия ва Ғарб давлатларининг инқироз томон юриши. Албатта, Хитой инқироздан чиқиш ва ишсизликнинг олдини олиш учун қурилиш ва инфраструктура каби соҳаларга давлат харажатларини кўпайтириш орқали умумий талабни оширишга киришади. Бунинг натижасида Ўзбекистон иқтисодиётига кириб келиши мумкин бўлган янги инвестиция ва маҳсулотлар учун янги бозор пайдо бўлиши мумкин. Қолаверса, бу Хитойнинг Ўзбекистонга қўядиган талабларида куч мувозанати ошишига олиб келиши ҳам эҳтимолдан ҳоли эмас.\n– Келаси йил прогнозларига келсак, кўп жиҳатдан яна коронавирус билан боғлиқ вазиятдан келиб чиқиб фикрлашга мажбурмиз. Бу борада, биринчи навбатда, вакцинация бўйича муносиб имкониятлар яратилиши ва аҳолининг турли хавф-хатарларга иммунитети ҳамда чидамлилиги оширилишига катта умидлар билин боғлиқ. Фикримча, Ўзбекистон айни масалага етарлича масъулият билан ёндашмоқда. Масалан, республика ҳукумати Хитой ва Россия вакциналарини сотиб олиш имкониятларини кўриб чиқмоқда.\nИқтисодий вазиятга келсак, халқаро молия институтлари ва Ўзбекистон ҳукуматининг прогнозларига кўра, мамлакат минтақада бу инқироздан нисбатан яхши, кам йўқотишлар билан чиқиши мумкинлигини кўриш мумкин. Яъни, 2020 йилда иқтисодий ўсиш – ижобий дея баҳоланмоқда. Келаси йили иқтисодий ўсиш яна ҳам тез суръатларда давом этади. Бу, албатта, Ўзбекистон иқтисодиётини ривожлантиришда қандай чора-тадбирлар амалга оширилишига боғлиқ.\nМаълумки, Ўзбекистон ЕОИИ (Евроосиё иқтисодий иттифоқи)га кузатувчи сифатида қабул қилинди. Бу биринчи қадам ва келаси йили бу мақомни аниқ саъй-ҳаракатлар билан тўлдириш масалалари устида ишлаш лозим бўлади. Мисол учун, муайян позициялар бўйича эркин савдо зоналари ёки ўзаро савдо алоқаларида “яшил коридорлар” орқали бу мақомни реал ҳаракатлар билан тўлдиришни назарда тутяпман.\nТашқи сиёсатга келсак, ҳозирги саъй-ҳаракатлар, яъни ташқи сиёсий майдонда барча иштирокчилар билан фаол ҳамкорлик олиб бориш давом этади, деб ўйлайман. Россия, албатта, Ўзбекистон билан ҳамкорликни янада ривожлантиришга қаратилган тенденцияни давом эттиришни истайди. Бу борада атом электр станцияси қурилишига кўп умид боғланмоқда. Менинг тушунишимча, бу масаланинг ечими тўхтаб қолган. Умид қиламизки, тез орада ҳамкорликдаги саъй-ҳаракатлар яна давом эттирилиб, йирик лойиҳа бўйича қурилиш ишлари бошлаб юборилади.\n– Ўзбекистон маҳсулотлари ЕОИИ, Хитой ва Яқин Шарқ бозорларига кириб боришда давом этади. Ўзбекистон фуқаролари учун муҳим масала Қозоғистон ва Россия чегараларининг очилишидир. Пандемия ушбу мамлакатларнинг меҳнат бозорларига Ўзбекистон фуқароларининг кириш имкониятларини чеклаб қўйди, бизнеснинг фаоллиги ва сайёҳлар оқимини сезиларли даражада камайтирди. 2021 йилда пандемия оқибатларини баҳолаш бўйича жуда кўп ишларни амалга ошириш ва мамлакатни иқтисодий ривожлантиришнинг прогноз моделига тузатишлар киритилиши керак, деб ўйлайман.\nUzAnalytics сайти таҳририяти экспертлар – Андрей Казанцев, Бекзод Зокиров, Станислав Притчин ва Баҳром Исмоиловга мазкур интервью учун миннатдорлик билдиради ва Янги йилда янги муваффақиятлар тилаб қолади!


Истиқлолнинг ўттиз йиллик байрами ҳар қачонгидан кўтаринки руҳда, юқори савияда нишонланади » Янгиобод тумани ҳокимлиги расмий сайти\nЯнгиобод тумани ҳокимлиги » Янгиликлар » Истиқлолнинг ўттиз йиллик байрами ҳар қачонгидан кўтаринки руҳда, юқори савияда нишонланади\nИстиқлолнинг ўттиз йиллик байрами ҳар қачонгидан кўтаринки руҳда, юқори савияда нишонланади\nҲар бир давлатнинг ўз миллий байрамлари, муҳим тарихий саналари бўлади. Мустақиллик нишонланадиган кун уларнинг ичида энг азизи, энг улуғидир. Чунки бу айём бутун халқнинг тақдири, юртнинг бугуни, эртаси, келажаги билан боғлиқ.\nПрезидентимизнинг “Ўзбекистон Республикаси давлат мустақиллигининг ўттиз йиллик байрамига тайёргарлик кўриш ва уни юқори савияда ўтказиш тўғрисида”ги қарорини ўқир эканман, хаёлимдан кўп хотиралар ўтди. Бугун юртимизда бўлаётган ўзгаришларни бирин-кетин кўз олдимга келтириб, кўнглим бир олам қувончга тўлди. Қарийб 30 йилдирки, халқимизнинг тарихий орзу-ҳаваслари, режалари рўёбга чиқмоқда, ютуқлари кўзга кўринмоқда, дунёга бўй чўзмоқда.\nҚарорда эришилган ютуқлар муфассал кўрсатиб ўтилган. Ҳозир қайси соҳани олиб қарамайлик, ҳар бирида янгича ёндашув, янгича муносабатларни кўрамиз. Юртимизда фаол инвестиция сиёсати юритилмоқда, замонавий корхоналар барпо этилмоқда, солиқ тизими тубдан ислоҳ қилиниб, тадбиркорлик ва хусусий мулкни ривожлантириш, барча соҳа ва тармоқларда инновация, илм-фан ютуқлари, янгича ва ижодий ёндашувларни жорий этишга алоҳида эътибор берилмоқда. Қишлоқ хўжалигида замонавий, истиқболли тармоқларга асос солиш, кластер тизимини йўлга қўйиш, фермер хўжаликларининг натижадорлигини кучайтириш бўйича амалий ишлар олиб борилмоқда.\nАйниқса, “Обод қишлоқ” ва “Обод маҳалла” дастурлари асосида мамлакатимизнинг энг чекка ҳудудларига ҳам янгиланиш нафаси, бунёдкорлик руҳи олиб кирилмоқда. Одамларнинг фикри, дунёқараши ўзгармоқда, қишлоқда турмуш маданияти ошиб бормоқда. Булар баландпарвоз гаплар эмас, балки реал воқеликдир.\nҲар йили Президентимизнинг давлат мустақиллигини нишонлаш тўғрисидаги қарорида эълон қилинадиган шиорлар инсонни жуда қувонтиради. Бу шиорлар юрак-юрагимизга сингиб кетган сўзлардан тузилади. Ўзбекистон Республикаси давлат мустақиллигининг ўттиз йиллик тантаналари “Янги Ўзбекистонда эркин ва фаровон яшайлик!”, деган бош ғоя нишонланадиган бўлди. Бу сўзларнинг ҳар бирини чуқур ҳис этиб, алоҳида таҳлил қилмоғимиз лозим.\nЎзбекистон аталмиш буюк Ватанга халқимизнинг муҳаббатини ифодаловчи бу эзгу шиор ҳар бир хонадонга, ҳар бир юртдошимиз қалбига чексиз ғурур, фахр ва ифтихор бағишлайди. Бу бетакрор байрам барча эзгу ниятли инсонларни бирлаштиради, уларнинг қалбида энг гўзал ва олижаноб туйғуларни уйғотади.\nҚарорда таъкидланганидек, Ўзбекистон Республикаси давлат мустақиллигининг ўттиз йиллиги босиб ўтган ривожланиш йўлимизни сарҳисоб қилиш, мамлакатимизда амалга оширилаётган янгиланиш жараёнларини чуқур таҳлил қилиш орқали олдимизда турган устувор вазифа – Ўзбекистоннинг янги тараққиёт даври учун пойдевор яратишга қаратилган саъй-ҳаракатларимизни янада кучайтиришда ғоят муҳим аҳамият касб этади.\nҲақиқаттан ҳам, барча ютуқ ва муваффақиятларимизнинг асосий манбаи бўлган Ватанимиз мустақиллигининг моҳияти ва аҳамияти, халқимизнинг фидокорона меҳнати, эзгу орзу-интилишларини фарзандларимизга тушунтириш, тарғибот қилиш унинг шукуҳини янада оширади, деб ўйлайман.\nДавлатимиз раҳбари қароридан кўриниб турибдики, Истиқлолнинг ўттиз йиллик байрами ҳар қачонгидан кўтаринки руҳда, юқори савияда нишонланади. Байрам тадбирларида ҳар бир фуқаро фаол иштирок этиб, ўзининг ватанпарварлиги, ёш авлодга ғамхўрлиги билан намуна кўрсатиши, байрам руҳиятига ўз ҳиссаси ва қалбини қўшиши зарур. Зеро, Ватан мустақиллиги дунёдаги энг тотли байрамдир.\nОна-Ватан, Мадҳиянг янграсин мудом...\nO’zLiDeP Янгиобод туман Кенгаши "Ёшлар куни" муносабати билан туман ёшларини байрам билан қутлайди.


Бош сахифа > Янгиликлар > Хусусий корхона замонавий ускуналар ишлаб чиқаради\nПрезидентимиз раҳнамолигида кичик бизнес ва хусусий тадбиркорликни ривожлантириш, соҳа субъектларининг самарали фаолият юритиши учун қулай ишбилармонлик муҳити яратишга қаратилаётган алоҳида эътибор ушбу тармоқнинг иқтисодиётимиз тараққиётидаги ўрнини кенгайтириш, халқимиз фаровонлигини юксалтиришга хизмат қилмоқда.\nҚашқадарё вилояти Китоб туманидаги “Тегирмонмонтажсервис” масъулияти чекланган жамиятида тегирмон, шунингдек, ёрма ва омихта ем корхоналари учун 100 дан ортиқ турдаги ускуна ва эҳтиёт қисмлар ишлаб чиқарилаётир.\n– Фаолиятимизни 2009 йилда тегирмон ва омихта ем корхоналари учун эҳтиёт қисмлар ишлаб чиқариш ва уларга хизмат кўрсатиш билан бошлаганмиз, – дейди “Тегирмонмонтажсервис” масъулияти чекланган жамияти раҳбари Алижон Эшқобилов. – Кўрсатилаётган хизматлар сифатини юксалтириш, импорт ўрнини босувчи эҳтиёт қисмлар ишлаб чиқаришни кенгайтиришга доимий эътибор қаратилмоқда.\nКорхона дастлаб донни қайта ишлаш корхоналарига хориждан келтирилган эҳтиёт қисмлар ва ускуналарни ўрнатиб берган бўлса, 2010 йилдан бошлаб импорт ўрнини босувчи ускуна ва эҳтиёт қисмлар шу ернинг ўзида ишлаб чиқарилаётир. Бунинг самарасида маҳсулот таннархи арзонлашди. Айни пайтда бу ерда 15 ишчи меҳнат қилмоқда.\nИчки бозорда ўз ўрнига эга корхона маҳсулотлари, кўрсатилаётган хизматлар юқори сифати ва қулайлиги билан буюртмачиларга манзур бўлмоқда. Хусусан, жамият томонидан Россия технологияси асосида Шаҳрисабз шаҳридаги “Дон – халқ ризқи” акциядорлик жамиятида суткасига 100 тонна уруғлик буғдой тайёрлаш цехи, Германия технологияси асосида Қарши шаҳридаги “Қашқадарёдонмаҳсулотлари” акциядорлик жамиятида 100 тонна уруғлик буғдойни тайёрлаш цехи, Туркия технологияси асосида Асака шаҳридаги “Асакадонмаҳсулотлари” акциядорлик жамиятида бир кеча-кундузда 250 тонна буғдойни қайта ишлайдиган тегирмон цехлари қурилгани фикримиз тасдиғидир.\n“Тегирмонмонтажсервис” масъулияти чекланган жамияти жамоаси жорий йилда яна бир йирик лойиҳа – Туркиянинг “Эркан Макина” компанияси билан ҳамкорликда қўшма корхона ташкил қилди. Ҳозир ноль қийматда олинган Китоб туманининг "Гулистон" маҳалла фуқаролар йиғини ҳудудидаги 2 қаватли бинода қурилиш-монтаж ишлари олиб борилмоқда. Ун, омихта ем, комбикорма ишлаб чиқаришга мўлжалланган технологиялар туркиялик ҳамкорлар билан бирга шу ернинг ўзида ишлаб чиқарилади. Шунингдек, озиқ-овқат маҳсулотлари ишлаб чиқаришга ихтисослашган корхоналар учун технологиялар ишлаб чиқариш йўлга қўйилади. 2019 йилда ишга туширилиши мўлжалланаётган мазкур қўшма корхонада 50 янги иш ўрни яратилиб, йилига 2 миллион долларлик маҳсулот ишлаб чиқарилади.\nКўрилганлар сони: 31068


Ироқда йилнинг сўнгги ойи ҳам қон билан бошланди\nШанба куни Бағдоднинг шиалар яшайдиган маҳаллаларидан бирида амалга оширилган портлашларда 50дан ортиқ одам қурбон бўлди.Якшанба куни ўлганларни дафн этиш маросими бўлиб ўтди.\nИроқда ноябрь ойида амалга оширилган зўравонликларда 3700дан ортиқ тинч аҳоли вакили ҳалок бўлди. 2 декабрда рўй берган портлаш эса жорий ойда рўй берган йирик зўравонликлар ҳисобини очиб берди ва йил якунланиб борар экан, ироқликлар кўнглига мушкул кунларнинг ҳали поёни йўқ бўлса керак, деган ғулғулани солди.\nПортлашлар гавжум савдо расталари яқинида, тун тушиши билан рўй берди.\n“Учта машина портлади. Иккитаси Садрия майдонида, яна бири эса ал-Ватба майдонида қолдирилган экан. Портлашда кўпчилик ўлиб кетди, кўпи яраланди”, - дейди воқеа гувоҳи бўлган бағдодлик йигит Хадум Садун.\n“Нима бўлганини билмай қолдик. Ғафлатда қолдик. Портлаш рўй берганда уйимизда эдик. Ўғилларимизнинг ҳаммаси ўлди”, - деб йиғлади фарзандларидан айрилган ироқлик аёл.\nШанба кунги портлашларда 90дан ортиқ киши жароҳатланди. Зўравонликлар якшанба куни ҳам давом этди. Мамлакат шимолидаги Киркук шаҳри яқинида жойлашган Лайлан қишлоғидаги текширув пунктига худкуш ҳужуми оқибатида уч полициячи ҳалок бўлди. Тунда эса АҚШ ҳарбийлари жангарилар яширингани гумон қилинган уйга ҳаводан зарба берди. Америкалик ҳарбийлар ҳужум натижасида беш жангари йўқ қилингани, икки аёл ва бир бола ҳалок бўлганини маълум қилди.\nЗўравонликларнинг авж олиши АҚШ Конгресси вакилларидан тузилган Ироқ тадқиқот гуруҳи, деб номланувчи тузилманинг ҳисоботи эълон қилиниши арафасига тўғри келди. АҚШнинг собиқ давлат котиби Жэймс Бейкер етакчилик қилаётган бу гуруҳ Оқ уйга жангарилар ва собиқ президент Саддам Ҳусайн тарафдорларига қарши самарали кураш олиб бориш бўйича ўз тавсияларини бериши кутилмоқда.\nАйни пайтда АҚШ собиқ мудофаа вазири Доналд Рамсфелд истеъфога кетишдан бир неча кун аввал Ироқдаги урушда тактик ўзгаришлар ясаш таклифи билан чиққани ҳақида хабарлар пайдо бўлди.\nД.Рамсфелднинг бу ҳақда Оқ уйга юборган махфий хатида “Ироқдаги урушда тактик ўзгаришлар ясаш вақти келгани” ёзилган.\n“АҚШ ҳарбийларининг Ироқда олиб бораётган фаолияти етарлича самара бермаётгани аниқ”, - деган сўзлар бор хатда.\nИроқ бош вазири Нурий ал-Маликий билан ўтган ҳафта Иордания пойтахти Уммонда учрашган АҚШ президенти Жорж Ироқ раҳбари ихтиёридаги воситалар мамлакатдаги жангариларга қарши курашга етарли эмаслигини таъкидлади.\n“Биз Ироқ ичкарисидаги хавфсизлик вазиятини узоқ муҳокама қилдик. Мен ва Ироқ раҳбари хавфсизлик вазиятига оид ўз хавотирларимизни изҳор қилдик. Нима бўлганда ҳам Ироқ халқи хавфсизлигини таъминлаш энг асосий вазифалардан биридир. Ироқ бош вазирини хавотирга солаётган муаммонинг асосий сабаби унинг ихтиёрида қонунни бузаётганларга қарши етарли воситалар йўқлигидадир”, - деди Ж.Буш.\nАл-Маликий эса Ироқдаги муаммоларга ташқаридаги кучлар ҳисса қўшаётганига шаъма қилиб: “Бизнинг миллий ишларимизга ҳеч ким аралаша олмаслиги учун Ироқ чегараларини мустаҳкамлаш лозим”, - деди.\nИроққа чегарадош бўлган Эрон билан Сурия эса Вашингтоннинг минтақадаги сиёсатидан норозилигини изҳор этиб келади.


"Менга деса тош ëғмайдими..."\n03 июл 2022, Тошкент вақти: 10:09\nДалада пахта қолган-қолмаганига қарамай¸ ўзбек болалари кунни пахтазорда кеч қилишга маҳкум.\nЎзбекистоннинг қатор вилоятларида пахта теримидан қайтган мактаб ўқувчилари орадан икки кун ўтиб, яна далаларга ҳайдалди. Давлат режаси бажарилмагунча, ўзбек болалари далада қоладиган кўринади..\nЖиззахлик мактаб ўқувчилари 30-31 октябр кунлари пахта теримидан қайтган эди. Лекин уларнинг қувончи узоққа чўзилмади. Орадан икки кун ўтиб¸ 8-9 синф ўқувчилари яна пахта далаларига сафарбар этилди.Биз бу ҳақда жиззахлик мактаб ўқувчиси Олимжондан сўраб билдик:\n- Ҳа¸ яна олиб чиқиб кетди.\nОзодлик: Нечанчи синфларни олиб чиқаяпти?\n- 8¸ 9 синфларни.\nОзодлик: Аввал бир жавоб берган эди¸ тўғрими?\nОзодлик: Қачон жавоб берди ва қачон қайтадан олиб чиқди?\n- 31 октябр куни жавоб берган эди. Кейин яна олиб чиқди. Навбатма-навбат олиб чиқаяпти. Бир кун иккита синф¸ кейинги кун бошқа иккита синф.\nЗарбдор туманида яшовчи бу онахон ҳам болалар қайтадан пахта теримига сафарбар этилганини айтади:\n- 10 ноябргача пахта деган экан. Мактаб ўқувчилари яна пахтага чиқаяпти. Шанба куни ўқиш бўлади деб айтишган экан. Бугун боришса¸ яна пахтага олиб кетишибди. Пахта ҳам ҳар-ҳар жойда бор дейди.\nБу онахоннинг айтишича, далада терадиган пахтанинг ўзи қолмаган. Лекин шундай бўлса ҳам, болаларни йўқ пахтани теришга мажбур қилишяпти. Биз бунга аниқлик киритиш учун яна ўқувчи бола Олимжонга мурожаат қилдик:\nОзодлик: Ҳозир ўзи далада пахта борми?\n- Йўқ. Йўқ-да.\nОзодлик: Қолмаганми пахта?\n- Йўқ¸ қолмаган.\nОзодлик: Унда нима тераяпсизлар?\n- Ҳеч нарса.\nОзодлик: Ҳеч нарса теришга ҳам олиб чиқаяптими?\nАгар жиззахлик мактаб ўқувчилари орада бир-икки кун дам олиб, кейин яна пахтага чиқишган бўлса, фарғоналик болалар совуқ ва ёмғирли кунларни ҳам пахта далаларида ўтказишди, дейди инсон ҳуқуқи ҳимоячиси Аҳаджон Набиев:\n- Мактаб ўқувчилари ҳали пахтадан қайтишгани йўқ. Уларнинг ҳаммаси ҳали далада меҳнат қилишаяпти. Энди совуқ тушиб қолди билмайман энди ҳанузгача аниқ бир результат йўқ-да. Туманларда жуда қаттиқ бўлиб қолди ҳозир. Пахта термасанг мактабдан ҳайдайман¸ деган гаплар ҳам бўлаяпти. Мен Фарғона туманидаги ўқувчиларни ўзлари билан ҳам гаплашдим. Афсус диктафон олмаган эканман. Болалар билан даланинг ўзида кўришдим.\nАҳаджон Набиев “Ёшлар йили”даги бундай ҳолатни ҳукуматнинг ёшларга инъом этган совғаси бўлганини айтади:\n- Ëшлар йилида биз буларга имкон беришни ўрнига аксинча биз уларни пахтазорга тиқаяпмиз. Пахтазорнинг ўзида ўрганишаяпти кўп нарсаларни. Мана маданият ривижланаяпти¸ тараққиëт илдамлаяпти лекин бизнинг болалар фақат пахта даласида маданиятини оширади. Буни энди атрофимизда турган оппозицион ташкилотлар ҳам ўйлаб кўриши керакмикан?! Қачонгача давом этади бу?\nАҳаджон Набиевнинг айтишича, совет мактабининг адабиёт дарслигида шоир Уйғуннинг “Назир отанинг ғазаби” деган шеъри бор эди. Ўшанда Назир ота об-ҳавонинг ёмон келганлиги учун:\nМенга деса тош ёғмайдими\nБарибир пахтани терамиз\nҲукуматга тўплаб берамиз,\nСовет даври учун, Назир отанинг ғазабга келиши тайин бир нарса эди. Лекин бугун мустақил мамлакатда пахтазорда чаноқ излаётган ёш болалар кимнинг ғазабига дучор бўлди экан, дейди Аҳаджон Набиев.


ЎЗБЕКИСТОНДА 180 ТУРДАН ЗИЁД МЕВА-САБЗАВОТ 80 ДАН ОРТИҚ МАМЛАКАТГА ЭКСПОРТ ҚИЛИНМОҚДА - UzTV New York, Inc.\nЎЗБЕКИСТОНДА 180 ТУРДАН ЗИЁД МЕВА-САБЗАВОТ 80 ДАН ОРТИҚ МАМЛАКАТГА ЭКСПОРТ ҚИЛИНМОҚДА\n06/30/2016 | Filed under: BUSINESS,UZ TV NEWS | Posted by: admin\nЎзбекистонда Президент Ислом Каримовнинг 2016 йил 12 апрелдаги “Мева-сабзавот, картошка ва полиз маҳсулотларини харид қилиш ва улардан фойдаланиш тизимини такомиллаштириш чора-тадбирлари тўғрисида”ги қарорида соҳани янада ривожлантириш истиқболлари аниқ белгилаб берилди. Мазкур қарорнинг мамлакатда мева-сабзавот, картошка ва полиз маҳсулотлари етиштиришни янада ривожлантириш ва бу маҳсулотлар экспортини оширишдаги аҳамияти ниҳоятда катта.\nБир сўз билан айтганда, мазкур қарор билан бугунги босқич учун пойдевор яратилди. Бунинг самарасида қишлоқ хўжалиги экинларидан ҳар йили мўл ҳосил олинмоқда. Ўтган йили 12 миллион 592 минг тонна сабзавот ва картошка, 2 миллион 731 минг тонна мева, 1 миллион 850 минг тонна полиз маҳсулотлари, 1 миллион 556 минг тонна узум етиштирилди. Сўнгги йилларда қарийб 100 минг гектарда мевали боғ ва токзорлар барпо этилди. Кейинги уч йилда 22 минг гектардан зиёд майдонда илмий асосланган интенсив боғ ташкил қилинди. Селекционерларимиз яратган иқлим шароитимизга мос, қурғоқчиликка, касаллик ва зараркунандаларга чидамли сабзавот, полиз экинлари ва картошканинг 170 дан ортиқ нави, мева ва резавор экинлар ва узумнинг 175 нави парваришланмоқда. Бунда пахта майдонлари қисқариб, мева-сабзавот, полиз ва узум етиштиришга ихтисослашган майдонларнинг кенгайиши муҳим аҳамият касб этмоқда. Етиштирилган маҳсулотни сифатли сақлаш ва бозорларимизга узлуксиз етказиб беришга алоҳида эътибор қаратилмоқда. 2015 йилда 77 минг 800 тонна сиғимга эга бўлган 114 янги совутиш камераси ташкил этилди ва модернизация қилинди. Бу 830 минг тоннадан зиёд мева-сабзавотни сақлаш, бозорларимизда нархнинг бир меъёрда бўлишида муҳим ўрин тутди. Бозорларимиздан қишин-ёзин мева-сабзавот узилмайди.\n2015 йилда мамлакат озиқ-овқат хавфсизлигини таъминлаш соҳасида Мингйиллик ривожланиш мақсадларига эришгани учун БМТ томонидан мукофотланган 14 давлатдан бири бўлгани ҳам бежиз эмас. Мамлакат қишлоқ хўжалиги шу даражада ривожландики, бугунги кунда Ўзбекистон халқининг озиқ-овқат маҳсулотларига эҳтиёжини тўла таъминлаб, уларни экспорт қилиш салоҳияти янада кенгайди. Экспортнинг ўзига хос тартиблари бор. Маҳсулот вақтида йиғиб олиниши, яхши сақланиши, қадоқланиши ва харидорга сифатли етказилиши керак. Бунинг учун замонавий инфратузилма, яхлит комплекс зарур. Президентнинг мазкур қарори ушбу маҳсулотларни етиштириш, ишлаб чиқариш ва харид қилиш бўйича ягона тизимни шакллантиришга қаратилган. Шуни алоҳида таъкидлаш керакки, Ўзбекистон қишлоқ хўжалиги маҳсулотлари экспорти бўйича дунё бозорида етакчи мавқега эга. Хусусан, ўрик, олхўри, узум, ёнғоқ, карам ва бошқа кўплаб мева-сабзавот маҳсулотларини экспорт қилиш бўйича дунёдаги етакчи ўн давлат қаторида туради. Халқимиз эҳтиёжидан ортиқча 180 турдан зиёд мева-сабзавот ва уларни қайта ишлаш асосида тайёрланган маҳсулотлар АҚШ, Япония, Таиланд, Индонезия, Мўғулистон, Саудия Арабистони, Россия, Словакия сингари 80 дан ортиқ мамлакатга экспорт қилинмоқда.\nҲозирги кунда экин майдонлари оптималлаштирилиб, ҳосилдорликни оширишга эътибор қаратилмоқда. Янги боғ ва токзорлар барпо этилиб, уларга селекционер олимларимиз яратган ҳар бир ҳудуднинг иқлимига мос, қурғоқчиликка, касаллик ва зараркунандаларга чидамли навлар экилмоқда. Бундай ишлар натижасида 2020 йилга бориб картошка етиштириш 35 фоизга, сабзавот 30, мева ва узум 21,5 фоизга ошиши кутилмоқда. Қарорда ҳўл мева ва қайта ишланган мева-сабзавот маҳсулотларини комиссия шартномалари асосида экспорт қилишда комиссия хизмати учун тўлов миқдори 1 фоиздан ошмаслиги белгиланган. Дунё амалиётида бу шартнома қийматининг 10 фоизигача етиши кузатилади. Мамлакатимизда бу тўлов 1 фоиз қилиб белгилангани деҳқон, фермер хўжаликлари ва агрофирмаларимиз учун катта қулайликдир.\nФарғона вилоятида ҳам мева-сабзавот йўналиши ривожи учун 392 гектарлик майдонда 64 та лойиҳаларни амалга ошириш белгиланган бўлиб, бу борадаги изланишларни қўллаб-қувватлаш мақсадида 14,5 млрд.сўм маблағ йўналтирилади. Натижада, 404 нафар аҳолининг бандлиги таъминланади.\nУзумчилик йўналишида белгиланган лойиҳалар учун 25,6 млрд.сўм маблағ ажратилмоқда. 281 гектарлик майдонда парваришланадиган боғларда 138 нафар маҳаллий аҳолини меҳнатидан кенг фойдаланилади.\nХулоса қилиб айтганда, мазкур қарор фермер ва деҳқон хўжаликлари, тадбиркорлик субъектларига янги имкониятлар яратиши билан бирга, жаҳон бозорида Ўзбекистон брендининг шуҳрати янада ошишида муҳим ўрин тутади. Ўзбекистон яқин йилларда қишлоқ хўжалиги маҳсулотлари етиштириш ва уни экспорт қилишда дунёнинг энг илғор мамлакатларидан бирига айланиши шубҳасиз.


Бизнинг диндорлар - SanjarSaid\n3 й. аввал\tМулоҳаза247\nОхирги вақтлар диндорлар иштирокидаги жуда кўплаб баҳсларга гувоҳ бўлаяпман. Аммо минг афсуски, аксарият ҳолларда диний мавзудаги муҳокамаларда диндорларимиз ҳиссиётга ҳаддан зиёд ортиқча ўрин бермоқда. Ким ҳақидадир гапирганда ўта оғир ва қўпол сўзлардан фойдаланаяпти, сўкиш, ҳақорат, масҳара ва калака қилиш, ғийбат, бўхтонга берилиб кетаяпти. Ўзининг ҳақлигини исботлаш учун илгари сураётган аргументлари баъзида жуда заиф ва мўрт бўлиб, дин душманларига осонликча имкониятни бой бермоқда. Тоифалар, тарафлар, фирқаларга бўлинган, жуда тарқоқ, бир қарасанг дин душманларига аридек ёпишади, бир қарасанг мўмин-мусулмонлар, энг ёмони илмли, обрўли олиму уламоларга тош отишади. Қаричлар жуда калта, фикрлар саёз, дунёқараш ҳаминқадар бўлгани яна бир бор дин душманларига қўл келмоқда.\nНима қилиш керак? Менимча, бундай ҳолатда етарлича асоси бўлмаган одам баҳсларга аралашмаслиги ва энг асосийси ҳиссиётларга берилмаслиги керак. Ҳақиқий мусулмон одам на қўли, на тили билан ўзгаларга озор бермайди. Мусулмонлар чиройли хулқи, гўзал муомаласи, босиқлиги ва салобати билан барчага ўрнак бўлиши, одамларнинг ҳавасини келтириши керак. Кеча дўстимиз Жавоҳир Иззатуллаевнинг Наманган давлат университети маънавий-маърифий ишлар бўйича проректор билан кўришгани тўғрисидаги мақоласини ўқиб, мен назарда тутган фазилатларни унда кўриб кўнглим кўтарилди. Ҳеч қандай бақир-чақирларсиз оғир-босиқлик билан конструктив мулоқотга киришиб, муаммога биргаликда ечим топишга ҳаракат қилгани таҳсинга сазовор. Бугун Фейсбукни тўлдириб, билиб-билмасдан, англаб-англамасдан шовқин солаётган диндорларимиз ҳам ҳар бир айтаётган сўзига эътиборли бўлиб, мусулмонларнинг обрўсини тўкадиган гап-сўзларни камайтирсалар мақсадга мувофиқ бўлар эди.\nMar 1, 2018 sanjarsaid\nақл, босиқлик, исломофобия, мусулмонлар, қўполлик


Ўзбек қочқини ғойиб бўлди\n25 ноябр 2020, Тошкент вақти: 10:09\nAндижондаги қонли воқеалардан жон сақлаб¸ Қирғизистон ҳудудига қочиб ўтган минглаб ўзбекистонликлар¸ бу ердан вақтинчалик бошпана топган эди.\nҚирғизистонда ўзбек қочқини Ҳаётжон Жўрабоев ном-нишонсиз ғойиб бўлди. Ҳуқуқ фаолларига кўра, у ўзбек махфий хизмати томонидан ўғирлаб кетилган бўлиши мумкин.\nЖўрабоевнинг ғойиб бўлгани тўғрисидаги маълумотни Қирғизистондаги “Адолат” инсон ҳуқуқлари ташкилоти матбуотга маълум қилди.\nТашкилот раҳбари Валентина Гриценкога кўра, яқинда Ҳаётжон Жўрабоев Бишкекда номаълум кишилар томонидан олиб кетилган.\n- Бу ҳақда “Адолат” ташкилотига воқеа гувоҳлари маълум қилди. Ҳаётжон Жўрабоев Бишкекдаги Мустафо номли масжиддан жума номозидан чиқиб келаётган пайтида унинг ёнига фуқаролик кийимидаги номаълум кишилар келиб, Қирғизистон миллий хавфсизлик хизмати ходимлари топшириғи билан унга учрашаётганликларини айтишган.\nНомаълум кишилар Ҳаётжон Жўрабоевни ўзлари билан машинада олиб кетишади. Шундан кейин Ҳаётжон Жўрабоев ғойиб бўлган, - дейди Валентина Гриценко.\n35 ёшли Ҳаётжон Жўрабоев диний мотивлар бўйича айбланиб, бир ярим йил аввал Россиядан Ўзбекистонга экстрадиция қилинганди.\nРоссиядаги “Мемориал” ташкилоти маълумотига кўра, Ҳаётжон Жўрабоев 2007 йилнинг кузида Қирғизистонга қочиб ўтиб, БМТ қочқинлар иши бўйича Қирғизистондаги ваколатхонасига мурожаат қилган ва унга бошпана изловчи шахс мақоми берилган.\nБиз мазкур ташкилотга мурожаат қилиб, Ҳаётжон Жўрабоев тақдири билан қизиқдик. Лекин ташкилот ходимаси бу борада маълумот бера олмаслигини, бу ҳақда Қирғизистон миграция қўмитасига мурожаат қилишимизни, чунки қочқинлар иши бўйича кўпроқ улар жавобгар эканини айтди.\nҚирғизистон миграция қўмитасининг қочқинлар билан ишлаш бўлими мутасаддиси эса уларга фақатгина ёзма мурожаат қилишимиз шартлигини ва телефон орқали умуман маълумот бермасликларини таъкидлади.\nШундан сўнг Ҳаётжон Жўрабоевнинг ғойиб бўлиши юзасидан хавотир билдирган Ҳюман Райтс Уотч ташкилотига мурожаат қилдик.\nТашкилот ходими Игорь Воронцовнинг Озодликка билдиришича, ушбу ташкилот ҳам Ҳаётжон Жўрабоев тақдири борасида расмий маълумотга эга эмас.\nАйни пайтда Игор Воронцов Ҳаётжон Жўрабоевнинг ғойиб бўлишида махсус хизмат ходимларининг қўли бўлишини мумкинлигини ва бу Ўзбекистон томонидан буюртма қилинганлиги тахмин қилади.\nРоссиядаги “Фуқаровий кўмак” ташкилотининг марказий осиёлик сиёсий қочқинлар билан ишлаш дастури раҳбари Елена Рябинина ҳам Ҳаётжон Жўрабоев Ўзбекистон махсус хизмати ходимлари томонидан ўғирлаб кетилган бўлиши мумкинлигини айтади.\nРоссиялик ҳуқуқ фаолига кўра, Шанхай ҳамкорлик ташкилотига аъзо давлатларнинг махсус хизмат ходимларига бир-бирлари ҳудудларида бу каби ишларни амалга оширишга рухсат берилган.\n- Ўзбек махсус хизмати ходимлари Россия ва Қирғизистонда бемалол ҳаракат қилишади. Россия махсус хизмати ходимлари ҳам бошқа давлатларда кўнгиллари тусаганича ҳаракат қилиш имконига эга. Уларнинг хоҳлаган одамини ўғирлаб кетишига ҳеч бир ҳукумат қаршилик қилаётгани йўқ, - дейди Елена Рябинина.\nКуни кеча Ҳюман Райтс Вотч ташкилоти Қирғизистон президенти Қурмонбек Бакиев номига хат йўллаб, Қирғизистондаги ўзбек қочқинлари тақдиридан хавотир билдирган.\nИгорь Воронцовга кўра, Қирғизистондан бошпана излаб келган қочқинлар ҳаëти хатар остида қолаётир.\n- Шу пайтгача Марказий Осиё давлатлари орасида Қирғизистон қочқинлар билан ишлаш масаласида намуна эди. Лекин бугунги кундаги вазият жуда хавотирли, - дейди Ҳюман Райтс Вотч вакили Игорь Воронцов.\nТашкилот маълумотига кўра, Андижон воқеаларидан кейин Қирғизистон ҳукумати Жаҳонгир Мақсудов, Одил Раҳимов, Ёқуб Тошбоев, Расулжон Пирматов сингари ўнлаб ўзбек қочқинларини Ўзбекистонга бериб юборган.\nШунингдек, бу давр мобайнида Исроилжон Холдоров, Илҳом Абдунабиев, Бахтиёр Аҳмедов, Вали Бобожонов, Саидулло Шокиров сингари ўнлаб ўзбек қочқинлари Ўзбекистон махсус хизматлари томонидан ўғирлаб кетилган.


Етти шарифу етти пир\nБухорои шариф қадим-қадимдан азиз-авлиёлар, илмли, кароматли кишиларни вояга етказган. Дунё аҳли бу маконни Етти пирга бешик бўлган табаррук замин, дея эъзозлайди.\nБутун дунёдаги энг замонавий, дея тилга олинадиган Лондон, Франкфурт, Париж, Токио сингари шаҳарларнинг бирортаси ҳам замин сайқали Бухорога тенг кела олмайди. Сабаби, мазкур масканларнинг ҳеч бири номига «шариф» рутбаси қўшилмаган. Бухоро дунёдаги еттита шариф шаҳарлар рўйхатидан жой олган. Булар: Маккаи мукаррама, Мадинаи мунаввара, Бағдоду шариф, Басраи шариф, Қуддуси шариф, Бухорои шариф, Дамашқи шариф. Кўпчилик, Мозори шариф-чи, деяётган бўлиши мумкин. Рости, «шариф» бу шаҳарнинг сифати эмас, балки номидир. Аслида шариф унвони оламга машҳур олиму фузалоларни етказиб берган, исломни мустаҳкамлаган, унинг кенг ёйилишида хизмати катта, имон-эътиқод ривожига улкан ҳисса қўшган шаҳарларга нисбатан «шарафланган», деган маънода берилади. Бухоронинг бундай фахрли рўйхатга қўшилишида улуғ аллома Сайфиддин Бохарзийнинг хизмати беқиёс.\nЧиндан ҳам, бу заминда Етти пир — Абдухолиқ Ғиждувоний, Муҳаммад Ориф Ревгарий, Маҳмуд Анжир Фағнавий, Хожа Али Ромитаний, Муҳаммад Бобойи Самосий, Саййид Амир Кулол ва Баҳоуддин Нақшбанд сингари зотлар етишиб чиққан. Номлари юқорида келтирилган етти пир Пайғамбаримиз Муҳаммад (с.а.в.)дан бошланган «олтин силсила»нинг давомчилари бўлган. Улар кўнгилни нафсу ҳирсдан поклаш, ҳалол меҳнат қилиб умр кечириш, Аллоҳни севиш сингари яхши одатларга қатъий амал қилган. Хўш, Етти пирнинг муқаддас қадамжолари қайси ҳуддуда жойлашган?\nЕтти пирнинг энг улуғи, Хожагон тариқати асосчиси.\nХожа Абдуҳолиқ Ғиждувоний зиёратгоҳи — Ғиждувон тумани марказида;\nХожа Муҳаммад Ориф Ал Ревгарий зиёратгоҳи — Шофиркон тумани марказида;\nХожа Маҳмуд Анжир Фағнавий зиёратгоҳи — Вобкент туманидаги Анжирбоғ қишлоғида;\nХожа али Ромитаний зиёратгоҳи — Ромитан туманидаги Қўрғон қишлоғида;\nХожа Муҳаммад Бобойи Самосий қабри ва мақбараси — Ромитан туманидаги Самос қишлоғида;\nСаййид Амир Кулол — ҳозирги Когон туманидаги Сухор қишлоғида туғилиб, кулолчилик билан машғул бўлган. Айтишларича, унинг авлиё даражасига етган 114 та шогирди бўлган. Энг етуклари — Баҳоуддин Нақшбанд, Мавлоно Ориф Деггароний, Шайх Ёдгор Валий, Шайх Жамолиддин Деҳаи Осиёи, Шайх Шамсиддин Кулол, Хожа Дарзунийлар.\nКогондаги яна бир нурафшон гўша — Қасри Орифон қишлоғидир. Бу манзилда Ҳазрати Баҳоуддин зиёратгоҳи мавжуд. Асл исми Муҳаммад Ибн Муҳаммад Жалолиддин бўлиб, Хожаи Бузург (улуғ Хожа), шоҳи Нақшбанд, Баҳоуддин номлари билан машҳур. Ул зот зиёратгоҳидан етти иқлимдан ташриф буюрган саёҳатчиларнинг қадами узилмайди. Агар Нақшбанд музейига кирсангиз, Етти пир ҳақида яхлит тушунчага эга бўласиз.\nХуллас: «Минг эшитгандан бир кўрган афзал», деганларидек, Етти пир мажмуаларини таърифлашга қалам ожиз. Уни фақат ўша манзилларга борган одам кўради ва қойил қолади, маънавий оламини бойитади. Зеро, олис-олислардан азиз-авлиёларнинг яхшиликка чорловлари даъватлари элас-элас эшитилгандай бўлади.


Қозоғистонда коронавирус 2-тўлқинига тайёргарлик кўриш учун 12 та шифохона қурилмоқда — Sof.uz\nҚозоғистонда коронавирус 2-тўлқинига тайёргарлик кўриш учун 12 та шифохона қурилмоқда\n3.09 12:26 157 Жаҳон\nҚозоғистон 12 та модулли юқумли касалликлар шифохонаси қурилишининг фаол босқичини бошлади. Бу ҳақда ҚР Соғлиқни сақлаш биринчи вице-вазири Марат Шоранов маълум қилди, деб хабар беради Kazinform мухбири.\n«Ҳозирги кунда вилоятлар ҳокимликлари жорий йилнинг октябрь ойида фойдаланишга топширилиши лозим 12 та модулли юқумли касалликлар шифохонасини қуриш ҳамда битта касалхонани реконструкция қилишнинг фаол босқичига киришишди», - деди Марат Шоранов.\nУшбу иш, вазир ўринбосари таъкидлаганидек, пандемиянинг мумкин бўлган иккинчи тўлқини учун тайёргарлик доирасида амалга оширилмоқда ва мамлакат аҳолисига ўз вақтида ва сифатли ёрдам кўрсатишга имкон беради.\n«Бундан ташқари, 2700 та юқумли касалликлар койкаси замонавий ускуналар билан жиҳозланди. Ушбу лойиҳалар Бандлик йўл харитаси дастури ва маҳаллий бюджет маблағлари ҳисобидан молиялаштирилмоқда», - дея қўшимча қилди Марат Шоранов.


Анқарадаги портлаш қурбонлари сони 20 нафардан, жароҳатланганлар сони 60 нафардан ошиб кетди\n00:14 / 18.02.2016\nТуркия пойтахти Анқарада содир этилган теракт қурбонлари сони 20 нафардан ошиб кетди, жароҳатланганлар 61 нафарни ташкил қилмоқда. Бу ҳақда Анқара губернатори Мехмет Қиличлар маъмуриятига иқтибос келтирган ҳолда NTV телеканали хабар берди.\nМиналаштирилган автомобиль Анқаранинг Қизилой туманидаги чорраҳада маҳаллий вақт билан соат 18:31 да портлатилган. Бу теракт светофорнинг қизил чироғига Туркия қуролли кучлари бош штаби ҳарбийларини олиб кетаётган транспорт воситаси тўхтаганда содир этилган.\nТеракт сабабли Туркия бош вазири Аҳмет Довудўғлу 18 февралга белгиланган Брюсселга сафарини қолдирди. Яқин соатларда Туркия хавфсизлик кенгашининг шошилинч йиғилиши бўлиб ўтиши кутилмоқда.


Home icon Бош саҳифа»Адабиётшунослик»Ўлмас оҳанглар\nУлуғ форс-тожик шоири Абдураҳмон Жомийнинг «Хирадномайи Искандарий»сида шундай ҳикоят бор; дунёни эгаллашга қасд қилган Искандар, ниҳоят, бир шаҳарга етиб келади. Бу шаҳар – тенг ҳуқуқли, олижаноб фазилатли одамлар шаҳри. Жаҳонгирни у ердаги аҳолининг феълу атвори иттифоқо ҳайратга солади. Шаҳардаги барча одамлар тубан кимсаларга хос бутун иллатлардан йироқ. Уларнинг лаблари ғийбат ва бўҳтонларга юмуқ. Ҳамма фақат яхшилик ва эзгуликка сиғиниб яшашаркап. Унда «на бой бор, на гадо». Оғир меҳнатдан бели букиклар учрамайди. Давлат йўқ. Султон йўқ. Халқ озод. Қаноатлн. Эркин. Искандарнинг, дили маърифатга тўла, допишманд, том маънода руҳан эркин бир шахс билан бўлган баҳсу мулоқоти янада характерли. Бу собир зот инсон ғурури, қадри ва қонеълик ҳақидаги теран мулоҳазалари билан зобит шоҳни лол қолдиради. Искандар шаҳар халқига уни подшоҳ этиб тайинлашни таклиф қилганида,у: «Мен мардиозодаам. Ба роҳи ҳавас пой нанҳодаам... Надорам тамаъ ганжу симу зарат, Чу мор, аз чй ҳалқа занам бар дарат?» –яъни: «Мен озод кишиман. Ҳою-ҳавас йўлига қадам қўймадим... Ганжу сим, шуҳрату зар тамаъм" йўқ, Нега даргоҳингда илонга ўхшаб халқаланиб тўлғанишим керак?»– дея рад жазобини беради.\nАлбатта, бу идеал ғоя, орзудан яралган қаҳрамон ҳақиқати. Лекин дунё то ҳануз турли халқлар, элатлар толеидаги қуллик, ҳали юраклардан қон силқитаётган тенгсизлик, забунликларга чора ахтараётган экан, ҳали мукаммал инсон тушунчаси хаёлий бир тушунча бўлиб қолаётган экан, Жомий тасвиридаги бундай ғоя ва қаҳрамон эътиқоди ҳаётий кучга эга ва умидбахтдир. Бугина эмас. Шарқимизнинг энг истеъдодли, инсонпарвар шоирларининг қалб ва виждонида доимий бир дард ҳокимлик қилган. Бу – шахс ички ҳаёти, маънавий эркинлигини ҳимоя қилиш, инсон ўзлигини топиш, англаш йўлидаги ҳур қарашларини кучайтириш дарди. Айни шу ғоявий йўналишда гуманист санъаткорларнинг мақсад ва эътиқодлари бирлик топган, зулм, жаҳолат, ёвузликнинг ҳар қандай турига қарши шеъриятнинг ягона кураш пафосини акс эттирган. Шунинг учун ҳам ўзбек демократик адабиётининг улкан вакили, маърифатпарвар лирик шонр Зокиржон Холмуҳаммад ўғли Фурқат поэзиясндаги айрим фикру туйғулар, айтайлик, Абдураҳмон Жомий, Алишер Навоийга ўхшаш даҳоларнинг нуқтаи назарларига яқин, ҳамоҳанг бўлиши мутлақо тасодифий эмас, Фурқатнинг мана бу мисраларидаги Маъноларнинг Жомий талқинидаги ўша идеал қаҳрамон тушунчаларига уйғунлигини кўринг:\nБиз истиғно эли қичқирмоғон маъвоға бормасмиз,\nАгар чинданки, хирман айласа дунёға бормасмиз.\nАгар лаб ташна қолсак филмасал саҳройи оламда,\nМалолат зоҳир этса мавж уран дарёға бормасмиз.\nУшбу сўзлар ўз қадрини ҳар нарсадан муқаддас кўрган, «ғурури порлоқ», «саҳройи оламда» лаб ташна қолганда ҳам, заррача бўлсин, руҳий ҳурлигига малолат чўктирмайдиган иродаси мустаҳкам халқ – зукко аждодларимиз тилидан битилган. Бу жуда муҳим, халқиннг номуси ва миллий шуурини адабий поклаб борадиган хислат. Табиатан теран, нияти холис, олижаноб фазилатларига ишончи зўр миллат вакилигина, «Агарчи мис эрурмиз қиммати тиллоға бормасмиз», – дейиши ва «ҳаво лойиға ботган моумонлик», маҳдудлик, худбинликлардан юз ўгирганлигини дадил изҳор этиши мумкин. Шеър давомида ўқиймиз:\nБиз эллар – фақр элимиз, парча нонга сабр айлармиз,\nҒараз дунё учун Искандару Дороға бормасмиз.\nҲақиқий шоир учун руҳни яшнатадиган худди шундай ғурур зарур. Ўшандагина унинг тафаккури тиканли симлар чамбаридан, озод, ҳақиқат маъволарига чиқади. Ўшандагина у ҳуқуқсиз, бироқ эрксевар омманинг истак ва дил изтиробини поэтик сўзда маҳорат билан шакллантира олади. Фурқат шеъриятинииг энг ёрқин ва ибратлп ғоявий-бадиий жиҳатларидан бири ҳам мана шунда.\nФурқат ижодиётида «Уч хароботий зрурмиз» сўзлари билан бошланадиган бир мусаддас бор. Шоир унда уч шахс номидан сўзлайди ва уларни аввал «сокин майхона», «уч хароботий» кейин «уч аламкаш», «уч қаландар», «уч биродар», «уч мусофир», «уч адойи», «уч навоий», яъни навокаш, «уч ғарибий», «уч вафойи», «уч балокаш», «уч мукаддар» ниҳоят яна уч хароботий ҳолатида шеърхонга таништиради. Мусаддаснинг ҳар банди охирида:\nУшбу даврон бирла ўтсак йўқ эрур армонимиз, –\nсатрлари изчил такрорланади. Хўш, бу қандай жафосиз ёру, армонлардан фориғ қанақа даврон? Жаҳон кезиб, «офоқни сарбасар», «вафодин аҳли оламни беасар” кўрган, сухан айлаб «ҳаманинг кўзи кўру қулоғи кар»лигига шубҳаланмаган ва:\nТамом сайр қилиб рўзғор боғини,\nМурод нахлини топдиму бесамар кўрдйм, –\nдеган шоир, нега ушбу мусаддасида ғоявий позициясидан бир қадар чекинди экан? Фурқатшунос олимлари1 миз бу мусаддаснинг шоир поэтик меросидаги бошқа асарлардаи ажралиб туришини ўринли таъкид этганлар. Масалан, Мақсуд Шайхзода уни шонр лирикасининг «шоҳ асари саналишга лойиқ» деб баҳолаган эди.\nМусаддасда сўфиёна мазмундаги шеърларда тадбиқ қилинадиган сўз, ибора, анъанавий образлар анчагина. Лекин улар мутлақо бошқа мақсадга хизмат қилади. Шоир «уч қаландармиз, қаландархонада ҳамхонамиз» ёки «хонақоҳ кунжиға бориб ёки тоат айлалук» деган ўринларда шунчаки лутф оҳангида гапиради. Ахир, тоат-ибодатга ихлоси зўр кишилар «ёки тоат айлалук», дея маъно вазнини бу тарзда енгиллаштирмайди. Демоқчимизки, бундай вазиятларда сўзлагувчининг сўзига эмас, ҳолига боқ деган ҳикматга риоя қилишга тўғри келади. Мана ўшандагина руҳий моҳият очилади. Мусаддасда эса бош ҳақиқат – руҳ ҳақиқати. Унда эркинликдан «нашъа пайдо» қилган озод руҳ овози ва хаёлий манзаралари такрорланмас рангларда жонлантирган. Мана, тингланг:\nУч навоиймиз, келинглар, азми гулшан айлали,\nАндалибга қўшулуб ул ерни маскан айлали.\nКуйдуруб гул, шоху яфроғини гулхан айлали,\nЧил танни на этармиз, ўзни чор тан айлали:\nЁр бизлннг ёримиз, жонон бизнинг жононимиз,\nУшбу даврон бирла ўтсак йўқ эрур армонимиз.\nБу – руҳий ҳолат, самовий ҳислардан ёришган руҳнинг озод парвози. Бундай руҳий эҳтироснинг қудратини ичдан туймаган, юракка сиғдирмаган одам тобе, чекланган. Бошқанингмас, ўзининг, ўз вужудининг тобеси. Фурқат аввало ана шундай қарамликка қарши.\nУмуман олганда, мусаддасда риндона ҳиссиёт ва кайфиятлар етакчидай. «Уч аламкаш»–гоҳо уч ҳақиқий ошиқ, уч исёнкор, гоҳо дин ҳомийларига ва таълимотига ён бермас уч шаккок сиймосида ҳам кўзга ташланади. Буларнинг ҳаммасинн инобатга олган ҳолда айтиш керакки, ушбу шеърнинг бош ва белгиловчи пафоси – эрксеварлик. Шеърда гуноҳкор замин, бўғиқ замон, гумроҳликларга кўмилган жамият, бир-биридан баттар ақидапараст кимсалар, хуллас, нобакор оламдан беҳад юқори эрк муҳити яратилган. Шунинг учун уни ўқиган киши қалбини, албатта, юксак сезади. Инсон руҳи дунёдаги энг озод қудрат эканлигига тўла инонади. Агар мусаддасдаги «Ҳолимиз дунё ғамидин фориғи кошонамиз», «На ҳирси домдурмиз, на асри донамиз», «Боқмалук дунё юзиға, то анго ноз айлалук» шеър каби қаҳрамонлари характер мантиқларини таъкидловчи мисралар мазмуни ўша поэтик муҳитдан ажратилиб тушунилса, унда ҳур фикр бу уч биродар таркидунёчилик тарғиботчисига айланиб қолиши эҳтимол. Ҳолбуки, уларнинг қалб ҳоҳиши, асосий орзуси ҳижрон қафасидан қутулиб, ер висолига эришмоқдир:\nУч вафойимиз, келинглар, азми гулзор айлали,\nБоргали ёр олдиға ўзни сабузбор айлали,\nЕрни уйқусидин бир лаҳза бедор айлали,\nХоҳ беҳуд бўлоли, хоҳ ўзни ҳушёр айлали...\nБизнингча, мусаддасда анъанавий ёр ва ошиқ образлари Фурқат учун кўпроқ восита бўлган. Шу воситада шоир замонасидаги ўзўзича ғолиб, эрксевар тасликда багоят ҳушёр, дарвешликда ниҳоятда оқил ва ориф кишиларнинг юрак оҳанглари, маънавий руҳий интилашларини поэтиклаштирган.\nМаълумки, табиатни севмаган, коинотга бағрини кенг очмаган шоир, қалбан оламнинг улуғ гармониясидан ажралиб қолади, борлиққа шуурсиз, сўниқ нигоҳ ташлайди. Бу ҳам ўзига хос тутқунлик. Чекланиш. Чин шоирда коинот билан сирлашадиган тил, фазовой кенгликларда чарх урадиган руҳий қанот шаклланмоғи шарт. Машрабнинг «Руҳи жоним аршға етди мен ўзим осмониман», дейиши шунчаки гап бўлмаган. Фурқат ҳам ҳақиқий шоирларга хос савқи табиий билан ижтимоий муҳитдан топмаган эркинликни инсон борлиқ ва табиат бағридан топиши муқаррарлигини мукаммал ҳис қила олган, Табиат нима? Бу – биринчи навбатда, ҳаёт, тириклик тантанаси. Гўзаллик, нафосат манбаи сифатида табиат сира туганмас ва чегарасиздир. Унинг ўзи – шоир мусаввир ва тенгсиз меъмор. Шунинг учун ҳар жиҳатдан олим қалбини суяшда табиатга тенг қудрат йўқ.\nҚадимги ҳинд эпоси «Маҳабҳарата» ҳикоятларидаги, бўғиқ муҳит толиқтирган, ёвузликлардан қалблари зада баъзи қаҳрамонлар табиат бағрига қочишлари, эркинлик истаб ўзларини табиатнинг она қучоғларига ташлашлари бсжизмас. Қизиғи шундаки, улар ҳатто росмана кийимларини ҳам алмаштириб, тоғ, ўрмон, дашт ўтларидан тўқилган кўйлаклар кийиб юришади. Бунда рамз борлиги, шубҳасиз. Аслида инсон табиатни эмас, табиат инсонни оқ ювиб, оқ тарайди. Табиатнинг турфа ранг либосларидан «кўйлак киймаган» юрак яланғоч ва бағоят файзсиз қолаверади. Инсонни мана шу бадбахтликдан муҳофаза қиладиган шу бахтсизликка қарши тинимсиз курашадигаи Қаҳрамонлардан энг фаоли – Шеърият. Фурқат поэзиясида ҳам табиат ва ннсон, ннсон ва табиат муносабатлари анча кенг, жонли ва чуқур ифодаларини топган. Фурқат мусаввир шоир, сўз сувраткаши. У бир қатор шеърларида дилбар табиатли юрт манзараларини ёрқин чизади. Байтлардаги лавҳалар нафис. Жозибадор. Сиз уларда субҳидам шабнамларидан хуррам яшноқ сабзаларни кўрасиз. Гул уза абри найсонлардан тўкилаётган томчилар сасини тинглагандай бўласиз. Қумриларнинг хонишидан кўнгил яйрайди. Булбулнинг чаҳчаҳлари хаёлий нурлантиради.\nКийди кўк қилиб сунбул зулфини паришонлар,\nдейди шоир. Қандай кўркам тасвир. Хаёлни эгаллайди. Ёки мана бу чақинвор садолар-чи:\nБир саҳар эдим уйғоқ: ўт тутошди оламға,\nТоғлар чекиб ларза, титради биёбонлар.\nЖонлантириш, кишнни ҳодисанинг жонли иштирокивсига айлантириш санъати бундан ортиқ бўлади дейсизми? Фурқатнипг бундай ғазалларида сўз табиат унсурлари тимсолига кўчади. У – бир ҳолатда, навбаҳор шамоли – шўх, хушбўй, эрка. Бир байтда – мисоли сунбул, паришон. Сал кейинроқ сайроқи булбуллар оҳангларини акс эттиради. Фурқат ушбу овоз ва оҳанглардан таркиб топган ягона муаззам мусиқани юзага келтирадики, бу музика руҳни уйғотади, ғофил ннсон ақлини аллақандай тутқунлик, биқиқлик ғуборларидан тозалайди. Фурқат «Навбаҳор айёми бўлди, келинг, эй аҳбоблар», «фасли навбаҳор ўлди кетибон зимистонлар» мисралари билан бошланадиган ғазалларида одамларни фақат табиатдан завқланиш, ҳаётий баҳра топиш ёхуд гўзалликлар салтанатигагинамас, балки эркинликка, эрк шавқларини суришга ҳам чорлайди. Бу шеърлар умри «ранжу ғуссага» ботганларга қаратилган поэтик таклиф – ҳурлик нашъасидан ҳузурланишга таклифдир. Шуни ҳам қайд қилмоқ лозимки, инсон эркинглиги ва табиат, коинот ва шахс озодлиги Фурқат дупёқарашида айтарли битта тушунча. «Гулшан», «чаман», хусусан, «саҳро» образининг шоир лирикасида фаол қўлланиш сабаби ҳам шунда. Жамият тараққиёти қонуниятлари, озодликнинг ижтимоий-сиёсий йўлларинн атрофлича билишгача бориб етмаган Фурқат шеърларида эрксеварлик мотивлари у ё бу шаклда асосан она табиатга боғланади. Шоирнинг зулм ва зўравонликка қаҳр ҳислари билан йўғрилган, эрк ва озодлик ғояси фавқулодда таъсирчан пардаларда тараннум этилган машҳур «Сайдинг қўябер, сайёд» мусаддасинн эсланг. Унда оҳу – тутқунлик рамзи. Ҳуқуқсиз, хўрланган кишилар тимсоли. Шоир оҳунинг золим ва ситамкор сайёд бандидан буткул халос бўлиб, озод яшашини тилайди. Бу эркинлик қандай зоҳир бўлиши мумкин! Муаллиф тасаввурига кўра: тоғларга чиқиб у ёри билан пайваста кезганда, «ёмғир суви тўлганда, тоғ лолани жом» қилганида: «тоғда очилиб лола, ер сабза баҳор ўлса», анга оламни тор этиш бедодлигига барҳам берилса. Ҳеч шубҳасиз, бу шеърий далиллар оҳу образи характер талаби ва моҳиятидан келиб чиққан. Аммо улар классик поэтикадаги ташхис усулида шундай шахслантирилганки, ўқувчида беихтиёр «ҳижрон ўқидин жисми кўп ёра», «куйган жигари – бағри садпора» ғуссакаш одам эркинлиги ҳам бевосита мазкур омилларга алоқадор, деган таассурот қўзғалади.\nФурқат шеърияти – инсоннинг ўз-ўзини чеклайдиган ички қуллик, якранглик ва онгни бўғадиган фикрий кишанлардан халос қилишга актив ҳисса қўшадиган соҳир шеърият. Заминнинг қайси бурчагидаки, ҳақсизликдан мардумнинг дарди ичига сиғмаётган бўлса, демак Фурқат эрк сайёдларини лаънатлаётир. Демак, унинг шеърларидан бахтсиз кишиларнинг қайғу ва армон сўзлари эшитилмоқда. Шу маънода Фурқат ўтмишнинггина эмас, бугуннинг, бир миллатнинггина эмас, кўп халқларнинг ҳам шоиридир.\nШеърият – 86.\nТошкент: Ғафур Ғулом номидаги\nАдабиёт ва санъат нашриёти, 1987.


Тошкентда қиз ёнғиндан қутулиш мақсадида 4-қаватдан сакради - 28.06.2021, Sputnik Ўзбекистон\nФВВ Яшнобод туманидаги кўп қаватли уйларнинг бирида аёл ўзини тўртинчи қаватдан ташлаб юборгани акс этган видео юзасидан расмий маълумот берди. 28.06.2021, Sputnik Ўзбекистон\nТОШКЕНТ, 28 июн — Sputnik. ФВВ Яшнобод туманидаги кўп қаватли уйларнинг бирида аёл ўзини тўртинчи қаватдан ташлаб юборгани акс этган видео юзасидан расмий маълумот берди.Ижтимоий тармоқларда Яшнобод туманидаги кўп қаватли уйларнинг бирида ёнғин келиб чиққани боис, аёл ўзини тўртинчи қаватдан ташлаб юборгани акс этган видео тарқалди. Мазкур ҳодиса Тошкент шаҳар Яшнобод тумани Алимкент 1-тор кўчасидаги кўп қаватли уйларнинг бирида содир бўлган. Аниқланишича, хонадондаги мебел жиҳозида (4 кв.м.) ёнғин келиб чиққан. Натижада, меҳмонга келган фуқаро С.А. уйнинг орқа томонидаги деразадан чиқади. ФВВ ходимлари томонидан автонарвон ёрдамида қутқарув ишлари амалга оширилаётган вақтда аёлнинг қўллари толиқиб, тўртинчи қаватдан ўзини ташлайди. Фуқарога биринчи тиббий ёрдам кўрсатилиб, шифохонага етказилди. Жабрланган фуқаро травматология бўлимига олиб борилганда, у маст ҳолда бўлганлиги маълум бўлди. Ҳодиса оқибатида С.А.га жиддий жароҳат етмаган. Ҳозирда унинг аҳволи ўнгланмоқда. Яқин кунлар ичида фуқарога жавоб берилади”, - дейилган ФВВ баёнотида.\nФВВ Яшнобод туманидаги кўп қаватли уйларнинг бирида аёл ўзини тўртинчи қаватдан ташлаб юборгани акс этган видео юзасидан расмий маълумот берди.\nТОШКЕНТ, 28 июн — Sputnik. ФВВ Яшнобод туманидаги кўп қаватли уйларнинг бирида аёл ўзини тўртинчи қаватдан ташлаб юборгани акс этган видео юзасидан расмий маълумот берди.\nИжтимоий тармоқларда Яшнобод туманидаги кўп қаватли уйларнинг бирида ёнғин келиб чиққани боис, аёл ўзини тўртинчи қаватдан ташлаб юборгани акс этган видео тарқалди.\nМазкур ҳодиса Тошкент шаҳар Яшнобод тумани Алимкент 1-тор кўчасидаги кўп қаватли уйларнинг бирида содир бўлган.\nАниқланишича, хонадондаги мебел жиҳозида (4 кв.м.) ёнғин келиб чиққан. Натижада, меҳмонга келган фуқаро С.А. уйнинг орқа томонидаги деразадан чиқади. ФВВ ходимлари томонидан автонарвон ёрдамида қутқарув ишлари амалга оширилаётган вақтда аёлнинг қўллари толиқиб, тўртинчи қаватдан ўзини ташлайди. Фуқарога биринчи тиббий ёрдам кўрсатилиб, шифохонага етказилди.\nЖабрланган фуқаро травматология бўлимига олиб борилганда, у маст ҳолда бўлганлиги маълум бўлди. Ҳодиса оқибатида С.А.га жиддий жароҳат етмаган. Ҳозирда унинг аҳволи ўнгланмоқда. Яқин кунлар ичида фуқарога жавоб берилади”, - дейилган ФВВ баёнотида.


Ўзбекистонда коронавирусга қарши бустер доза билан ихтиёрий эмлаш амалга оширилади - EFFECT.UZ\nЎзбекистонда коронавирусга қарши бустер доза билан ихтиёрий эмлаш амалга оширилади, дея хабар бермоқда “Vaksinauz”. Маълумки, Ўзбекистонда коронавирусга қарши курашиш мақсадида жорий йилнинг 1 апрелидан бошлаб эмлаш тадбирлари амалга оширилмоқда.\nХусусан ҳозирги кунга қадар 6 турдаги 42 млн 805 минг доза COVIDга қарши вакцина келтирилди. Шунингдек йил охирига қадар 5,6 млн доза вакцина келтирилиши кутилмоқда.\nЎзбекистон Республикаси бош давлат санитария врачининг кўрсатма хатига мувофиқ Республика аҳолиси ўртасида коронавирус инфекциясига қарши иммунитетни ошириш мақсадида 2021 йил 17 ноябрь кунидан бошлаб тўлиқ вакцина курсини олган фуқаролар (2 ёки 3 маротаба эмланганлар) бустер доза билан ихтиёрий эмланади.\nTeglar:Вакцина, вакцинация, Коронавирус, Ўзбекистон


Қандай вирус турлари бор? - Parstoday\nҚандай вирус турлари бор?\nмай 16, 2020 21:04 Asia/Tashkent\nXIX асрнинг 80-йилларида қутуриш касаллиги сабабларини текширар экан, Луи Пастер, қутуришдан ўлган ҳайвонларнинг умуртқа мияси касаллик манбаи ва тарқатувчиси бўлиши эҳтимолини пайқади.\nЛекин, у қутуришни қўзғатувчи бактерияларни топа олмади. Пастер юқумли касалликларни бактериялар томонидан қўзғатилиши ҳақидаги ўз назариясини тугаллашидан аввал, ушбу кузатишлар унинг барча касалликларни микроорганизмлар ташийди деган ақидасига шубҳа уйғота олмаган эди. Хусусан, қутуриш билан бўлган ҳолатда Пастер, ушбу ёмон хасталик қўзғатувчисини, яъни, инфекцион агентини кўришга шунчаки микроскопи ожизлик қилмоқда деб ишонган. Ва кейинчалик, одатдагидек у ҳақ бўлиб чиқди.\n1892 йилда рус тадқиқотчиси Дмитрий Ивановский мозаик касаллик билан зарарланган тамаки ўсимлиги баргларидан ғалати шира ажратиб олди. Ушбу касаллик билан зарарланган ўсимлик баргида турли ўлчам ва шаклдаги ғуж-ғуж яшил доғлар пайдо бўлар эди. Ивановский ушбу ширани бактериал фильтрдан ўтқазди ва кейин у билан соғлом ўсимликларга ишлов бериб кўрди. Лекин, бактериялардан халос бўлган шира барибир бошқа соғлом ўсимликларни зарарлашда давом этар эди. Ушбу ширани олим фильтрланувчи вирус деб номлаган.\nҒалати жойи шунда эдики, касалликни ташувчи шира суюқлиги ушбу касалликни қўзғатувчи тирик микроорганизмлардан ҳолидек таассурот уйғотар эди (яъни, унда микроорганизмлар кўринмасди).\nВирус сўзи лотин тилида «заҳар» маъносини билдиради. Инфекцион касаллик ҳақида гап кетаётганда, агар уни вирулент деб изоҳланса, демак бу ўлимгача олиб бориши мумкин бўлган инфекция бўлади.\nИвановский ўша шира билан тажрибаларни давом эттирди ва уни жуда-жуда майда ғоваклардан иборат фильтрдан ўтказиб, шундай фильтрда касаллик ташувчиси бўлган микроорганизмлар тутилиб қолаётганини аниқлади. Шунга кўра, олим ушбу қўзғатувчи-ташувчи нарса ўлчами фавқулодда кичик микроорганизм эканини билиб олди.\nИвановскийнинг тажрибаларини кейинчалик голланд ботаниги ва микробиологи Беерник ҳам муваффақиятли такрорлади. Лекин у тамаки мозаикаси касаллиги қўзғатувчиси тирик организм эканини исботлаган ҳолда, унинг эрувчан эканини ҳам эътироф этиб, бироз хато қилди.\n1916 йилда АҚШлик микробиолог Аллард ширани янада майда, ўта майда ғоваклардан иборат фильтрдан ўтказди ва натижада, касалликни ташимайдиган, тоза шира олишга эришди. Унинг фильтри вирусни тутиб қолган эди. Алларднинг тажрибалари Ивановский ва Пастернинг ишларини қатъий исботлаб берди. Касаллик қўзғатувчиси ҳақиқатан ҳам жуда майда ўлчамли, зарра даражасидаги кичик мавжудот экани аён бўлди.\nВаниҳоят, 1935 йилда Америкалик вирусолог Уилям Стенли тамаки мозаикаси касаллиги сабабчиси бўлган вирусларни кристалл ҳолатида ажратиб олишни уддалади. Бу вирусни шунингдек, дастлабки тадқиқотчиси Ивановский шарафига Ивановский вируси ҳам дейишади.\nВируснинг кристалл структурасини ўрганиш орқали, Стенли, ушбу вирус мураккаб протеин, яъни, оқсил молекуласидан иборат эканини аниқлади. Кўплаб мамлакатларнинг олимлари умумий саъй-ҳаракатлари эвазига, вируслар аслида ҳужайрали организм эмаслиги ва улар ўзидан кўра юксакроқ тузилишга эга бошқа организмлар ҳужайраларидагина кўпайиши мумкинлиги аниқланди.\nҲозирги пайтда вирусларнинг бир неча юз хиллаб тури аниқланган ва йилдан-йилга янги-янги турдаги вируслар кашф этилиши давом этмоқда. Улардан айримлари ҳақида қуйида тўхталиб ўтамиз.\nАденовируслар – бурун-ҳалқум безларида учрайдиган турдаги вируслар бўлиб, уларнинг номи ҳам шундан келиб чиққан. Яъни, юнончада «без» маъносини берувчи сўз adena тарзида янграйди. Ўпка яллиғланиши, аденоидлар ҳамда, айрим ошқозон-ичак касалликларининг қўзғатувчиси айнан шу вируслар бўлади.\nГерпес вируслари – турли хил тошма касалликлари, тутқаноқ қўзғатувчи касалликлар манбаи. Номи юнончада «темиратки» маъносини берувчи hèrpes сўзидан олинган.\nКоксаки вируслари – тана қисмларини фалаж ва шол қилувчи вируслар. Масалан полиомиелит сингари хасталиклар шундай вирусдан келиб чиқади. Номининг келиб чиқиши Нью-Йорк штатидаги Коксаки шаҳарчаси номи билан боғлиқ. Чунки, ушбу вирус биринчи марта айнан шу шаҳар аҳолиси орасида кўп тарқалган фалажлик касалликларини текшириш вақтида аниқланган эди.\nРабдовируслар – таёқчали вируслар бўлиб, қутуриш касаллиги қўзғатувчиси ҳам айнан шу туркум вируслар сафига киради. Номининг келиб чиқиши юнончада «таёқча» маъносини берувчи rhabdos сўзига бориб тақалади.\nЭнтеровируслар – юнончада «ичак» маъносини берувчи entera сўзидан олинган ушбу ном остидаги вируслар туркуми ўзининг танадаги яшаш жойига кўра шундай аталади. Яъни, бундай вируслар ичакларда макон топади ва турли хил ичак ва ҳазм системаси касалликларини қўзғатади.\nРиновируслар – оқсим касали, ҳамда, ўткир респиратор касалликлар, шу жумладан, ринит касали қўзғатувчиси бўладиган вируслар туркуми бўлиб, номи юнон тилида «бурун» маъносини берувчи rhinos сўзидан олинган.\nA, B, C турдаги грипп вируслари – аслида номи анча мураккаб бўлган вируслар бўлиб, илмий адабиётларда уларни ортомиксовируслар дейилади. Ушбу термин ҳам юнон тилидан илдиз олган. Гриппда одатда бурундан шилимшиқ оқиши ва бурун битиши содир бўлади. Юнонларда шилимшиқ манқани мйха дейилади. Оrtos сўзи эса уларда «тўғри» ва «текис» маъноларини англатади.\nКоронавируслар – бошқа вируслардан фарқли равишда, ташқи қисмида алоҳида чиқиб кўриниб турувчи тожга ўхшаш шокилалари бўлгани учун шундай номланган. Corona - «тож» дегани эканини ҳамма яхши билади менимча.\nОдамга юқадиган коронавируслар илк бора 1965 йилда аниқланган бўлиб, кейинги йиллар давомида ушбу турдаги вируслар деярли эътиборда бўлмаган. Фақат 2002-2003 йилларда Хитойда биринчи марта кузатилган SARS инфекцияси эпидемиясидан кейин ушбу турдаги вирусларнинг нақадар хатарли экани маълум бўлди. Коронавируслар РНК тутувчи эканлиги билан ҳам ажралиб туради. 2020 йил январ ҳолатига коронавирусларнинг 40 тури аниқланган. Шундан, ҳозирги COVID-19 пандемиясини қўзғатган энг юқувчан вирус бу SARS-Cov-2 тури бўлиб, у беморларда атипик пневмония келтириб чиқариши билан илк бора 2019 йил декабри охирларида Хитойнинг Ухан шаҳрида аниқланган эди.


Банкоматдан пул ўғирлаш дастури сотувга чиқди! - Terabayt.Uz\nБанкоматдан пул ўғирлаш дастури сотувга чиқди!\n«Касперский лабораторияси» мутахассислари банкоматлардан осонгина пул ўғирлаш имконини берувчи дастурий таъминот интернетда сотилаётганини аниқлашди. Бу ҳақда компания сайтида маълумот берилмоқда.\nЙўриқнома бўйича ўмариш\nCutlet Maker деб аталувчи бу зиёнкор дастур ёрдамида банкоматдан пул ўмариш учун унинг USB-портига уланиш кифоя. Унинг яратувчилари нафақат тайёр дастурий жиҳозлар тўпламини, балки уни қандай қўллаш қадам-бақадам тушунтирилган видеоқўлланмани ҳам тақдим этишади.\nДарвоқе, ўғирликка ўргатувчи ва ёрдам берувчи бу тўпламнинг нархи ҳам «чакки эмас» – «атиги» 5000 АҚШ доллари!\nCutlet Maker тўпламини сотиб олган ғараз ниятли киши, банкоматдан пул олиш учун уста жиноятчи бўлиши ҳам, яхши хакер бўлиши ҳам шарт эмас.\nУшбу тастурий таъминот учта нарсани ўз ичига олади: Cutlet Maker дастури, c0decalc утилитаси ва Stimulator иловаси. Булардан биринчиси – энг асосийсидир: у банкомат тизимига киришни амалга оширади. Иккинчиси эса, биринчисидан фойдаланиш учун керак бўладиган илова бўлиб, авторизациядан ўтмаган (яъни, пулини тўламаган) ҳолда Cutlet Maker’ни ишлатишнинг олдини олади. Учинчиси бўлса банкомат ичидаги кассеталарнинг ҳар бирида қандай номиналдаги ва қанча миқдордаги банкноталар борлигини акс эттиради – жиноятчи ортиқча вақт сарфламасдан, энг кераклисини, энг пули кўпини чиқариб олаверади.\nШу тариқа, жиноятчи дастурий таъминот солинган флешкани банкомат USB-портига улайди ва унинг юқорида саналган қисмларини кетма-кет ишга туширади. Бунда қийинчилик туғилмаслиги учун, Cutlet Maker яратувчилари ўз маҳсулотига видеоқўлланмани ҳам илова қилишган.\nCutlet Maker қаердан пайдо бўлган?\nМутахассисларнинг аниқлашича, ушбу дастурий таъминот интернетга Украина ҳудудидан туриб юкланган. Кейинчалик уни бошқа мамлакатлар ҳудудларидан ҳам кўчириб олишган.\nШунингдек, Cutlet Maker дастури муаллифлари инглиз тилини яхши билишмайди. Ҳатто унинг номи ҳам бунга ишора қиляпти – кўча тилида бир даста пулни англатувчи «котлет» сўзидан олинган.\nCutlet Maker интернетда 2017 йилнинг 27 мартидан сотувга чиққан. Бироқ «Касперский лабораторияси» мутахассисларининг аниқлашларича, бу дастурий таъминотнинг энг олдинги намуналари 2016 йилнинг ююнь ойларида ҳам мавжуд бўлган.\nСотиб олса бўладими?\nАйтиш керакки, тегишли хавфсизлик идоралари томонидан мазкур дастурий таъминот савдосига чек қўйилган. Умуман, «Terabayt.Uz» сайти бу каби ноқонуний йўллар билан пул топишга уринмасликни тавсия этади, акс ҳолда, мана бу хабаримизда кўрсатилган Click билан қилиқ қилган ҳисобчи ҳолига тушиш ҳеч гапмас.\nҚизиқувчилар Cutlet Maker ҳақидаги батафсил маълумотни ушбу ҳавола орқали «Касперский лабораторияси» ҳисоботидан олишлари мумкин.\n#ахборот хавфсизлиги #кибер хавфсизлик #хабарлар #янги технологиялар


1 июль куни «Алдов» сўзи ёзилган ниқоб тақиб олган эркак Москвадаги Пушкин майдонида Конституцияга киритилажак ўзгартиришларга қарши норозилик билдирмоқда. Шу куни президент Владимир Путинга 2036 йилга қадар ҳукумат тепасига қолишга имкон берувчи конституциявий ислоҳотлар бўйича овоз бериш жараёни ўз ниҳоясига етган. (Кирилл Кудрявцев/AFP)\nДунё бўйлаб етакчи оммавий ахборот воситаларига мансуб хабарлардан кўра, Россия ва хитойлик журналистлар томонидан тарқатилган коронавирус дезинформацияси ижтимоий тармоқларда каттароқ аудиторияга эга бўлмоқда, дейилади янги тадқиқотда.\nВоқеликни бузиб ёритиш ёки очиқ фитна назариялари бўлишидан қатъий назар, чет эл оммавий ахборот воситалари томонидан француз ва немис тилларида ёзилган мақолалар Facebook ва Twitter тармоқларида тарқалмоқда. Кўп ҳолларда уларнинг манбалари ноаниқ, дейилади душанба (29 июнь) куни Оксфорд интернет институти томонидан чоп этилган ҳисоботда.\nОксфорд университети таркибига кирувчи бу институт Россия ва Хитой, шунингдек Эрон ва Туркиянинг давлат назоратидаги ёки ҳукуматга яқин етакчи оммавий ахборот воситалари томонидан яратилган контентни ўрганиб чиққан.\nОммавий ахборот воситалари ўзларининг француз, немис, испан тилидаги саҳифаларида «Ғарб давлатларни танқид қилганлар, ўз мамлакатларини олқишлаганлар ва вирус келиб чиқиши ҳақидаги фитна назарияларини тарғиб қилиш билан коронавирусни сиёсийлаштирганлар», деб хабар беради институт.\n«Спутник» ахборот агентлигини ўз ичига олувчи «Россия сегодня» давлат медиа корпорациясининг бош офиси, Москва, 2017 йил, 12 ноябрь. (Кирилл Кудрявцев/AFP)\n«Бу нашрлардаги аксар контент фактларга асосланган. Аммо улардаги нарсалар, айниқса Россия оммавий ахборот воситалари демократик мамлакатларни обрўсизлантиришга қаратилган», дейди Оксфорд тадқиқотчиси Жонатан Брайт AFP нашрига.\n«Баён қилинаётган нозик масала – демократиянинг инқироз ёқасида турганлигидир», деб қўшимча қилди у.\nИнститут Россиянинг «RT» ва «Спутник» нашрларига, Хитойнинг Глобал телевизион тармоғи (CGTN), Хитой халқаро радиоси (CRI) ва «Xinhua» ахборот агентликлари, шу билан бирга Эрон ва Туркия тармоқларини ўрганиб чиқди.\nАксил-Америка кайфиятини тарғиб қилиш\nУ битта мақолага билдирилган ўртача муносабатни – фойдаланувчи мақолани неча марта Facebook орқали бошқалар билан улашгани, унга «ёқди» тугмасини босгани ёки ретвит қилганини ҳисоблаб чиққан.\nТадқиқотда ҳар бир ОАВнинг 18 майдан 5 июнга қадар чоп этилган 20 та машҳур мақоласи қамраб олинган.\nИнститутнинг апрель ойидаги тадқиқотида айтилишича, фойдаланувчилар худди шу ОАВларга тегишли инглиз тилидаги, ўта сиёсийлашган мақолаларига BBC каби мўътадил манбалардаги контентга қараганда 10 баравар кўпроқ муносабат билдиришган.\n«Ижтимоий тармоқларнинг аксарияти хорижий ҳукуматлар томонидан тўғридан-тўғри молиялаштирилган маълумотларни ўқиб борадиган одамлардир, ўқувчи эса буни тушунмайди», деб қўшимча қилди Брайт.\nХудди шундай муносабат билдириш даражаси испан тилидаги материалларда ҳам кузатилган, жумладан Эрон давлат телекомпаниясининг «HispanTV» хизмати Россия ОАВларининг «аксил-Америка ғояларини» Лотин Америкасига тарқатади, дейилади тадқиқотда.\nФранцуз ва немис тилидаги мисоллар Россия ОАВнинг Франциядаги «gilets jaunes» норозилик ҳаракати, COVID-19 ва Европадаги инқирозларнинг қизғин ёритилишини ўз ичига олади.\nШу билан бирга, ҳисобот Туркияга қарашли TRT тармоғининг немис, француз ва испан тилидаги хизматларини ўрганиб чиққан, уларда Туркия ҳукуматининг пандемияга қарши ҳаракатлари ижобий ёритилишга кўпроқ диққат қаратилган.\nБундан фарқли ўлароқ, Россия, Хитой ва Эрон оммавий ахборот воситалари асоссиз, жумладан ўтган йили Хитойнинг Ухань шаҳрида келиб чиққан коронавирус АҚШ ҳарбийлари томонидан тарқатилгани ҳақидаги назарияларни ёйинлаган.\nТилга олинган ОАВ янгиликларга ноғарбий ёндашувни ифодалайди ва ўзларининг тарғиботчи эканлигини рад этади.\nОксфорд ҳисоботига йўллаган жавоб баёнотида «RT-Франция» хизмати «бу айбловларга қатъий қарши эканлигини» ва глобал пандемияни қолган француз нашрлари каби ёритганлигини таъкидлаган.\n«Ғарбий демократик ҳукуматлар танқиди ва демократик давлатларнинг обрўсини тўкиш айбловларига ҳеч қандай дахлимиз йўқ», деб баёнот берган нашр.\nПрезидент Эммануэль Макрон «RT»ни 2017 йил сайловлар чоғида Францияда «ёлғон тарғибот» олиб борганликда айблаган.\nРоссия медиа-тармоғи оммавий ахборот воситаларининг холислиги қоидаларини бузгани учун Британияда жаримага тортилган эди.\nЎтган йили Хитойнинг яна тўртта медиа-компанияси Қўшма Штатлардаги «хориж миссияси» сифатида қайта малакангани ортидан Пекин жавоб чоралари кўриш билан таҳдид қилган.\nТўртлик сафида CGTN, CRI ва «Xinhua» каби компаниялар бор. Вашингтон уларни оммавий ахборот воситаларидан кўра, давлат томонидан молиялаштириладиган ижрочилар деб номлаган.\nХитой ва Россия ҳукуматлари коронавирус пандемиясига оид уйдирма гап-сўзларни тарқатишдаги ҳамкорликни кучайтириб борар экан, Пекин Москва қўллаётган усулларни ўзлаштирмоқда, деб айтган ижтимоий тармоқлардаги кузатувчилар май ойида.\nЖума (12 июнь) куни Twitter тармоғи Хитой олиб бораётган дезинформация кампаниясига алоқадор 170 мингдан ортиқ ҳисобни ўчириб ташлаган. Сешанба (9 июнь) куни эса Европа Иттифоқи (ЕИ) Хитой ва Россияни Европа демократиясига путур етказишга қаратилган мақсадли коронавирус дезинформациясида айблади.\nБишкеклик сиёсатшунос Аскат Дукенбаевга кўра, Россиянинг дезинформация кампаниялари Владимир Путин режимининг Ғарб мамлакатларига қарши янги «гибрид» ҳарбий доктринасининг бир қисмидир.\nМосква «Совуқ урушдаги мағлубият учун улардан қасос олишга ҳаракат қилмоқда. Бу сиёсат, шунингдек собиқ мустамлакачи таъсиридан чиқишга уринаётган постсовет мамлакатларга қарши қаратилган», деб айтган эди у июнь ойида.\n«Марказий Осиёдаги русийзабон аҳолига эга мамлакатлар Совет Иттифоқидан мустақил бўлганидан бери Россиянинг дезинформацион хуружларига учраб келмоқда. 2014 йилда Путиннинг Украинага қарши тажовузи ортидан бу ҳолатлар янада авж олди», деди Дукенбаев.\n«Масалан, Қирғизистондаги либерал ва демократияни қўллаб-қувватловчи фуқаролик жамияти фаоллари Қирғизистонда кенг тарқалган кремлпараст ва ҳукуматга қарашли газеталар ва интернет-нашрлари саҳифаларида «чет эл агентлари», «мамлакатга душман унсурлар» сифатида доимий равишда ҳужумга учраб келадилар», деди у.\nУ «Ғарб ва халқаро ҳамжамият Россия таҳдидининг жиддийлиги ва унга қарши чора кўриш зарурлигини англаб етганидан» мамнун эканлигини билдирди.\n«Россиялик блоггерлар «Россия – қардош мамлакат ва Ғарбдан фарқли ўлароқ, оғир кунда ёрдам беради» деган ғояни фаол равишда илгари сурмоқдалар», деб айтган эди халқаро масалалар бўйича Нур-султонлик олим Руслан Назаров июнь ойида.\n«Бироқ, кундалик муносабатлар – сиёсий, иқтисодий ва айниқса [Россия ҳукмронлик қиладиган] Евросиё иқтисодий иттифоқи доирасидаги муносабатларда Россия бир неча бор бунинг аксини намойиш этган. Ташқи сиёсатда, жумладан Марказий Осиёда ҳам Москва мутлақо ғаразли манфаатларга эга ва шунга мувофиқ ҳаракат қилади», деди у.\nБошқалардан кескин фарқланувчи анъаналар бор бизда\nИлтимос, кўпроқ янгиликлар беринг. Бошқа интернет-нашрлар билан ҳамкорлик ўрнатинг. Одамлар ҳақиқатни билиши керак.\nҒарб давлатлари Россия билан ади-бади айтишмай, уни қатъий жазолаши керак\nҚозоғистонликлар Германиянинг RTни тақиқлаганини Россия ташвиқотига қарши чора ўлароқ баҳоламоқда\nҚозоғистон медиамакони ҳам тартибга солиниши ва кремлпараст ОАВ томонидан олиб борилаётган ташвиқот ва дезинформациядан ҳимоя қилиниши керак, дейди таҳлилчилар.\nПекин дипломатлари Кремлнинг тактикасидан фойдаланиб дезинформацион ҳужумни кучайтирмоқда\nХитой бу кампания доирасида «троллар фабрикаси» тактикасини қўлламоқда ҳамда ёлғон маълумотлар ва фитна назарияларини «тасдиқлаш» учун асосан Россия ва Эроннинг давлат оммавий ахборот воситаларига таянмоқда.


11 | May | 2019 | TURONZAMIN\nPosted on 05/11/2019 by TURONZAMIN\nШу десангиз йиғилиб қолган гапларим бор.\nНемис фашистлари ютганда яхши бўлар эди, Гитлерчиларнинг Ўрта Осиё учун хатари йўқ эди деган фикрга муносабатим:\nФашизм ва нацизм бир нарса эмас, аммо бир бири билан туташган, бири иккинчисини тақозо қиладиган қарашлар тизимидир. Бу қарашлар жаҳонда ғайриинсоний, хавфли ва салбий оқибатлрага олиб келадиган ғоялар эканлиги тан олинганлиги тўғри. Гитлерчилар ғолиб бўлганда Осиё мамлакатларни ўз ҳолига ташлаб қўйишига ишонмайман. Камида ўзбеклар нацизми, орийлар ирқчилиги, қозоқлар фашизми каби деструктив оқимлар устунлик қилиши ва ҳудудимизда қирғинбарот биродаркуш урушлари бўлиб ўтиши мумкин эди, чунки фашизм/нацизм ғалаба келтирувчи тренд мафкурага айланиб қоларди.\nМилитаристик гитлерчи империянинг марказий осиёга манфаати ҳеч бўлмаса пахтада бўлар эди. Пахта нафақат трикотаж ёки текстил заҳира манбаи балки ўт кукуни (порох) ишлаб чиқариш учун муҳим моддадир. Ундан ташқари уран, олтин ва бошқа ресурсларга иштаҳалари карнай бўлган бўлар эди, ва бу йўлда улар маҳаллий аҳоли билан ортиқча чиқишиб ўтиришмас эди.\nМен фақат энг оддий салбий оқибатларини айтиб ўтдим.\nБуларни тушунмасликнинг сабаби бизда сиёсатшунослар ёки мавжуд эмас ёки соқов! Ижтимоий тармоқда сўзинг йўқми, демак сен йўқсан ва диполминг ҳам бир тийин, жамият учун хизматинг НОЛь! Мутахассислар фашизм ғояларининг тарихини ва моҳиятини, нацизмнинг мотивлари, фикрлаш дискурси ва сўз/сиёсат/иш тутиш маслакларини одамларга тушунтиришлари зарур! Бу вазифа диванний экспертларга қолиб кетибти.\nНацизмнинг асосчиси Гитлер, фашизимники Мусоллини деб чекланиб қолинган. Аслида улар ортида инглиз, франсуз, немис профессорлик минбарларида “мутафаккир” ёзувчилар бўлганлиги, уларнинг ботил ва зиёнли ғояларини ошкор қилиб одамларга етказиб берилмаган.\nАлбатта бу дегани советча большевистик комунизми ундан яхшироқ дегани эмас. Сил касаллиги вабодан афзал дейилмайди-ку! Аммо фарқларини ва келиб чиқиш тарихларини билиш даркор, бўлмасам улар қўйган тузоққа фаол онгли ёшлар тушиб қолади.\nКеинги гапим урушдан сўнг Германия ва Япония ўзларини тез тиклаб олганликларига таалуқли бўлади.\nАгар қизиқ бўлса.\nОдамларимизнинг шахсий фикри йўқ! Биров сўкишни бошлаб берса, расвосини чиқариб сўкишади, мақташни бошлаб берса, маддоҳликка ўтишади.\nБиттаси “Қаернинг радиоси эканини биламиз, падарига лаънат” деб юборибди.\nЛаънат айтишдан олдин озгина фикр қилинг, шурадионинг озгина бўлса ҳам Ўзбекистон равнақ топишига, СЎЗ ЭРКИНЛИГИ таъминланишига, Ўзбекистонда АДОЛАТ тантана қилишига ҳиссаси қўшилаяптими йўқми? Агар қўшилмаяпти, десангиз, бурнингиздан нарини кўролмайдиган одам экансиз. Қўшилаяпти, десангиз, лаънатламанг!\nПрага радиосини лаънатласангиз, Берлин радиоси, Вашингтон радиоси, Москва радиоси, Киев радиоси, Брюссел радиоси ва бошқа юзлаб радиолар қолиб кетаяпти-ку?\nПрага радиосининг мақсади Ўзбекистонни обрўсизлантириш-у, қолганларники ОБРЎЛАНТИРИШми? Саволни бундай қўйишнинг ўзи нодуруст.\nДунёда радио жуда кўп. Ёққанини тингланг, ёқмаса, ўчириб қўйинг, олам гулистон!\nШахсан менга “Озодлик” радиоси неча марта мурожаат қилган бўлса, неча марта жонли эфирдаги суҳбатларида иштирок этган бўлсам, бирор марта ҳам менинг сўзларимни қайчилашмаган ҳам, бошқача талқин ҳам қилишмаган. Бир нарсани унутманглар, мамлакатимизда халқимиз фаровон яшаши учун тўсқинлик қилаётган иллатларни кўпинча ўз радиомиз, ТВ миз “Индама жим” деб турганида худди шу “Озодлик” биринчи бўлиб олиб чиққан.\nЖуда кўп муаммолар “Озодлик” аралашуви билан ижобий ҳал бўлган! Марҳамат, энди мени ҳам “Озодлик”ка қўшиб, маломат қилишларингиз мумкин!\nМен адолат учун курашиб, жоним хатарда қолганида энг аввал менинг ҳимоямга “Озодлик” чиққан. Аммо ҳисбни 1:1 қилиб қўйиш учун буларни ёзганим йўқ, зеро, бугун “Озодлик” менга ўхшаган бир-иккитанинг ҳимоясига муҳтож ҳам эмас!